הוועדה לביטחון לאומי, כנסת 25, פרוטוקול מספר 6, 2023-02-22 00:00

צביקה פוגל: אנחנו אנשי המדים בעבר ובהווה מתחילים בשעה הנקובה כידוע לכם

צביקה פוגל:  ראשית, אני מבקש להודות עוד לפני שאנחנו מתחילים, למפקדי הארגונים, ראשי הארגונים שהגיעו לכאן, למפכ"ל קובי שבתאי, לנציבת שירות בתי הסוהר קטי פרי ולנציב כבאות ארצי, אייל כספי

צביקה פוגל:       אנחנו נמצאים בימים האלה בעיצומה של תקופה מאוד מיוחדת

צביקה פוגל:  אני מניח שכל מי שחי במדינת ישראל ורואה את מה שקורה בתקופה האחרונה גם בתחומי הקמת ממשלה, חקיקה, מבין שאנחנו באמת בתקופה מאוד מיוחדת

צביקה פוגל:  לא היו לנו תקופות דומות לזה בעבר

צביקה פוגל:  יחד עם זה אנחנו נמצאים גם בתקופה מאוד מאתגרת

צביקה פוגל:  נושא המשילות והביטחון האישי עומדים מזה תקופה מאוד ארוכה על ראש סדר העדיפויות שלנו לא רק בהתעסקות של הוועדה שלי אלא באמת בהיבט הלאומי כולו

צביקה פוגל:      החודשים הקרובים לפחות כמו שאנחנו מתרגמים את זה, טומנים בחובם פוטנציאל לאירועי פח"ע קיצוניים שכולנו מקווים שלא נזדקק להם, אבל צריך לזכור שהמוטיבציה לפיגוע תמיד קיימת והמוטיבציה של קיצוניים תמיד קיימת, והחוכמה שלנו היא מצד אחד למנוע אותם ומצד שני להתכונן אליהם

צביקה פוגל:       בחודשיים הקרובים אנחנו הולכים לחוות מספר אירועים שאמורים להיות חגיגיים

צביקה פוגל:  כולם חגים

צביקה פוגל:  הרמדאן הוא חג והוא נמשך החל מה-22 במרץ ועד ה-24 באפריל, סוף העיד אל פיטר

צביקה פוגל:  חופשת הפסח שבתוכה יש גם את חג הפסח, מה-28 במרץ עד ה-16 באפריל

צביקה פוגל:  בהמשך יש לנו את יום העצמאות, ה-25, 26 באפריל, יום העצמאות ויום הזיכרון לחללי מערכות ישראל, וטיפה בהמשך באמצע מאי יש לנו את יום ירושלים עם כל המאפיינים שלו, תקופה שיש בה פוטנציאל נפיצות מאוד גדול

צביקה פוגל:      אנחנו החלטנו בוועדה לביטחון לאומי לוודא שאנחנו באמת מוכנים לזה, לתקופה הקרובה

צביקה פוגל:  אני קיימתי אתמול דיון חסוי, מסווג, תקראו לזה איך שאתם רוצים בנוכחות אנשי המודיעין של כל הארגונים

צביקה פוגל:  אני חייב לומר לכם כפתיחה, לכל שלושת הבכירים ואנשיהם פה, חברים, הצלחתם להרגיע אותי ואני לא בן אדם רגוע בדרך כלל בכל מה שנוגע לביטחון, אבל בסקירות שקיבלתי אתמול מכל הגורמים שהיו, כולל שב"כ וצה"ל שאינם פה כרגע, נתנו לי להבין שאנחנו מבינים את גודל האירוע שאנחנו עומדים בפניו, את הפוטנציאל שלו

צביקה פוגל:  יותר מהכול שמחתי לשמוע ולראות את שיתוף הפעולה בין הגורמים כולם, מה שאני לא מכיר מן העבר, ומי שמכיר אותי יודע שהייתי שותף לכמה דברים כאלה מתוקף תפקידיי הקודמים

צביקה פוגל:  מאוד שמחתי לראות את זה

צביקה פוגל:  זה בהחלט נתן לי תחושה שאנחנו נמצאים במקום שבו הייתי באמת רוצה להיות

צביקה פוגל:       יש לדיון הזה שלוש מטרות שלשמן התכנסנו: האחת, היא באמת לוודא שאנחנו מוכנים לתקופה הקרובה הזאת על בסיס הלקחים שהיו לנו

צביקה פוגל:  אתם צברתם אותם

צביקה פוגל:  אתם הרבה יותר מנוסים מאיתנו ונשמח לשמוע את הלקחים שצברנו ואיך אנחנו מיישמים אותם בתקופה הקרובה, ואם יש פערים שאתם רוצים שהוועדה תתערב לטובת העניין, נא להציג אותם

צביקה פוגל:  לוועדה שלנו אין כסף אבל יש כוח וצריך לראות שאנחנו מנצלים את זה ביחד

צביקה פוגל:  גם ראשי הארגונים וגם אנחנו בוועדה נשמח לעמוד לרשותכם כדי לוודא שאתם מוכנים לבצע את המשימות שאנחנו מטילים עליכם

צביקה פוגל:  זה משהו שמאוד ברור, ואם יש לכם המלצות כלשהן שכדאי שנתמקד בהן לעתיד, אז גם את זה לא להתבייש, כי גם בזה אין לנו מונופול על השכל ובטח לא על הניסיון

צביקה פוגל:       המטרה השנייה שלנו היא באמצעות הדיון הזה לגרום לכל מי שצופה בנו, ולא צופים בנו רק משתפי פעולה, יש גם אחרים שצופים בנו

צביקה פוגל:  לגרום להם להבין שיש פה אלמנט של הרתעה, שיש פה אלמנט של מניעה וכדאי שידעו שאנחנו באמת מתכוננים ואנחנו משדרים מוכנות

צביקה פוגל:      המטרה השלישית והיא תמיד תעמוד בכל אחד מהדיונים שאני אערוך, זה לתת לתושבי מדינת ישראל את תחושת הביטחון שאכן יש פה גורמים שדואגים לביטחונם ועושים הכול כדי שיוכלו לבלות את החגים האלה בדרך שבה צריך לסיים אותם

צביקה פוגל:       אנחנו נפתח בסקירה של הארגונים

צביקה פוגל:  כל ארגון יקבל את הזמן המתאים לו, הדרוש לו

צביקה פוגל:  אנחנו לא נקציב אתכם בזמן

צביקה פוגל:  הטרחתם את עצמכם להגיע לכאן ואנחנו נכבד את זה

צביקה פוגל:  חשוב לנו לשמוע אתכם

צביקה פוגל:  בסוף ההצגות חברי הכנסת שאני מקווה שיצטרפו אלינו, ישאלו שאלות הבהרה או כל שאלה שהיא, ואחרי זה אנחנו נעשה דיון נוסף על כל מה ששמענו כאן וננסה לגבש ביחד המלצות לעתיד

צביקה פוגל:       מה שאני מבקש מכל הנוכחים, לא מאלה עם המדים כי עליכם אני יודע איך אתם הולכים להתנהל, אבל מכל האחרים, בואו נכבד את הנוכחים, בואו נכבד את עצמנו ונעשה את הדברים לא בשביל המצלמה אלא בשביל התכלית

צביקה פוגל:  אנחנו נסיים קצת לפני 11:00 ברשותכם מכובדיי, כי ב-11:00 אני אמור לשאת את נאום הבכורה שלי והמשפחה שלי מגיעה לכאן

צביקה פוגל:  עם כל הכבוד, הם הדבר החשוב שלי

צביקה פוגל:       אדוני המפכ"ל, הבמה שלך

יעקב שמאי: בוקר טוב לכולם, מכובדיי כולם, אני אתחיל ואפתח בזה שכרגע אנחנו מדברים על תקופת הרמדאן

יעקב שמאי:  משטרת ישראל מתמקדת בארבעה מאמצים עיקריים

יעקב שמאי:  יש לנו קודם כל את המאמץ העיקרי בתחום הפח"ע, בתחום פיגועי הטרור שבו אנחנו פרוסים ומתוחים, אם זה בפעילות שגרה בט"שית ואם זה בפעילות ממוקדת ביחד עם הארגונים השותפים, עם השב"כ ועם צה"ל

יעקב שמאי:  זה תחום שגובה מאיתנו לא מעט משאבים

יעקב שמאי:       התחום השני זה הסדר הציבורי, ובתחום הסדר הציבורי אני מניח שאתם נחשפים לפעילות היום-יומית ובעיקר בסופי שבוע שכל משטרת ישראל על הרגליים בנושא של המחאות על מנת לאפשר את חופש המחאה ולהגן על אזרחי מדינת ישראל באשר הם, אבל אנחנו פרוסים במאות אירועים בו-זמנית עם הסד"כים המצומצמים שעומדים לרשותנו

יעקב שמאי:       התחום השלישי שזה העיסוק המרכזי של המשטרה ואנחנו נחשפנו רק אתמול לעוד איזה רצח נתעב באשדוד, זה התחום הפלילי שגם בו משטרת ישראל, אם זה בפעילות שגרה ואם זה בפעילות יזומה התקפית, ויש לנו לא מעט כזאת בכל רחבי הארץ בכל הגזרות השונות, וזה גם כן תחום, מאמץ נוסף שאנחנו עוסקים בו

יעקב שמאי:      התחום האחרון הוא תחום כואב, זה תאונות הדרכים שגם שם מנסים עד כמה שניתן לצמצם ולהיות נוכחים במקומות שאנחנו יכולים להשפיע, אז כמו שציינתי יש פה ארבעה מאמצים שבהם אנחנו מרכזים מאמץ: בתחום הפח"ע, הסדר הציבורי, תחום הפעילות הפלילית ובתאונות הדרכים

יעקב שמאי:      אנחנו מאותגרים ברמה המשטרתית בגלל ריבוי הזירות

יעקב שמאי:  זמני התגובה שלנו קצרים בכל האירועים האלה

יעקב שמאי:  בכל אירוע כזה הרי מצפים מאיתנו שנהיה בכל מקום עוד לפני שהאירוע מגיע, ועם הפריסה והמתיחה שלנו אנחנו כרגע נמצאים בקושי רב לתת את המענה בסטנדרטים ובקריטריונים שאנחנו חושבים שאזרחי מדינת ישראל זכאים לקבל אותם

יעקב שמאי:       הגמישות המבצעית, הוורסטיליות של משטרת ישראל כרגע לעבור מכל ארבעת עולמות התוכן האלה באים לידי ביטוי כרגע בשחיקה מאוד מאוד קשה של השוטרים המעטים שיש לנו

יעקב שמאי:  רק לסבר את האוזן, ירושלים עם כל המסה שיש לנו בתקופת הרמדאן, 500 שוטרים חסרים בירושלים היום

יעקב שמאי:  אנשים מצפים לקבל תמורה בעד עמלם והסיכון שהם מקבלים

יעקב שמאי:  אני מאוד מקווה שהממשלה והשר יובילו את המהלכים וכן יהיה פה צדק למען שלומם וביטחונם של אזרחי מדינת ישראל, שהשוטרים יקבלו את השכר ההולם ונוכל לגייס כוח אדם איכותי לטובת שירות לציבור

יעקב שמאי:       לגבי הרמדאן עצמו, הרמדאן הוא מורכב

יעקב שמאי:  הוא מורכב כי יש לנו הצטלבות של חגים גם של המוסלמים שזה במשך חודש שלם

יעקב שמאי:  במקביל יש לנו את חג הפסח ובמקביל יש את חג הפסחא של הנוצרים

יעקב שמאי:  אנחנו עושים כל שביכולתנו על מנת לאפשר את חופש הפולחן לכל הדתות

יעקב שמאי:  אנחנו בתקופה מתוחה, מתוחה ביטחונית, מתוחה בנושא של אירועי סדר ביטחוני

יעקב שמאי:  אני לא אכנס פה עכשיו לכל הרזולוציות, הכול בהתאם לשאלות שלכם, אבל אם אנחנו מדברים כרגע, דיברת אדוני יושב-ראש הוועדה על הנושא של הלקחים מרמדאן קודם, אז נתחיל בסוגיית התאום הבין-ארגוני שאנחנו בפאזה אחרת היום

יעקב שמאי:  כל ראשי הארגונים שנמצאים פה, בשיח השוטף יום-יום, בחפ"קים המשותפים ובהתנהלות שיש לנו

יעקב שמאי:       התחום השני זה ההכנות המבצעיות של משטרת ישראל, ופה אחר כך ראש אג"מ תוכל לפרט מה אנחנו עושים לקראת הרמדאן מבחינת הכנת הכוחות, אבל עוד פעם, עם המגבלות של הדיון הפומבי הזה

יעקב שמאי:  התחום השלישי זה ההכשרות והאימונים שאנחנו עושים לשוטרי משטרת ישראל לקראת האירוע

יעקב שמאי:  יש גיוס של פלוגות מג"ב מילואים על מנת לעבות את המערכים, ויש את הסוגיה של המאמץ האזרחי שפה ידבר על זה מפקד מחוז ירושלים, על תיאום בין הרשות המקומית, הסוחרים, ההקלות לאוכלוסייה על מנת לאפשר להם להרגיש את החג

יעקב שמאי:  כל התחומים האלה זה סוג של ראשי פרקים של הניתוח של מה שאנחנו עושים

יעקב שמאי:      אני מאחל לכל הדתות באשר הן, למוסלמים, ליהודים, לנוצרים, שנוכל לאפשר לכולם לחגוג את החגים בבטחה ושכל אחד ייהנה מהחג שלו כמו שצריך

סיגלית בר צבי: תודה ובוקר טוב

סיגלית בר צבי:  כמו שאמר המפכ"ל, אנחנו בעצם מאז מאי 2021 עסוקים ביישום הלקחים מהמאורעות שהיו אז

סיגלית בר צבי:  חלק גדול מהן יושם כבר ברמדאן הקודם של 2022, ובעצם עכשיו אנחנו מגיעים מבחינתנו הרבה יותר מוכנים, מאורגנים, מצוידים, מאומנים וגם מתורגלים, כשגולת הכותרת של התרגול מבחינתנו זה בשבוע הבא, תרגיל כלל ארצי שיימשך שבוע ימים שבסופו, השיא שלו בעצם זה הקפצה של כל המפקדות המשימתיות, שבע במספר, באופן מלא לבדיקת ולווידוא המוכנות שלנו בכל התחומים, גם של האמצעים, גם של התחמושת, גם של היכולות וכו'

סיגלית בר צבי:       יש עבודות מטה שמתנהלות בכל הרמות מהרמה הארצית בהנחיה שלנו דרך המחוזות, המרחבים והתחנות

סיגלית בר צבי:  כולם בעצם מתכוננים גם לנושא של הפרות סדר וגם למצבים שהם יותר אלימים

סיגלית בר צבי:  אנחנו מיפינו את כל המוקדים שאפשר לחזות שבהם עלולה להיות הפרת סדר

סיגלית בר צבי:  את סדרי הגודל שצפויים אם אכן הדבר זה יתרחש לקרות

סיגלית בר צבי:  כל נקודת חיכוך, הוכן לה תיק שטח ואנחנו בסך הכול במקום הזה מאוד ערוכים ומאוד מוכנים ביחס לשנים הקודמות או לשנת 2021

סיגלית בר צבי:  אני אומרת ביחס ל

סיגלית בר צבי:  מפני שאנחנו לא ברמת מוכנות אופטימלית

סיגלית בר צבי:  כדי להגיע לשם כפי שנאמר וידוע, חסרים לנו עוד הרבה מאוד שוטרים

סיגלית בר צבי:       יש שורה ארוכה מאוד של לקחים גם משנה שעברה

סיגלית בר צבי:  העובדה שאנחנו צריכים ליישם לקחים ongoing בתוך החודש הזה ובפועל לממש אותם, הנושא של שיתופי פעולה שנאמר פה, אני לא ארחיב, הנושא של ההכנות המנטליות שאנחנו עושים לשוטרים

סיגלית בר צבי:  במידה ואנחנו נקבל חיילים, אז גם לחיילים, על עבודה בתווך המאוד שברירי ורגיש הזה, ועוד ועוד נושאים שאנחנו נדרשנו להם

סיגלית בר צבי:  השורה היא מאוד ארוכה

סיגלית בר צבי:  אם תהיינה שאלות, אנחנו נשמח לענות

צביקה פוגל: אני אשמח אם אפשר יהיה להתמקד בכמה משפטים בערים המעורבות ועל הבדואים בנגב

סיגלית בר צבי: אוקיי, אז בעצם לכל מחוז יש כוח זמין ביד של פלוס-מינוס 500 אנשים שערוך לנקודות שבהן עלולה להיות הפרת סדר שהיא יותר אלימה

סיגלית בר צבי:  גם למחוז הדרומי יש כוח מאוד גדול, מאומן ומתורגל, הולך להיות מתורגל שוב בשבוע הקרוב והנוכחות היא די גדולה

סיגלית בר צבי:  היא לא מספיק גדולה

סיגלית בר צבי:  אם אנחנו הולכים לחזות את מה שהולך לקרות כבערך פי שלוש ממה שהיה אז, זאת בערך ההערכה שלנו, אז יהיה לנו מענה לרוב האירועים, לא לכולם, למשהו כמו 80%

צביקה פוגל: הבנתי אתמול מהדיון המקדים שעשיתי עם הצבא שיש גם פלוגות כוננות של הצבא שיעמדו לרשותכם

סיגלית בר צבי: יש עבודה שמתנהלת כרגע

סיגלית בר צבי:  הפלוגות האלה עדיין לא מוכנות

סיגלית בר צבי:  אנחנו בעבודה מאוד מאומצת כדי לייצר כוח נוסף תחת פיקודה של המשטרה עם אמצעים של המשטרה ועם שיטות עבודה של המשטרה כמובן, עבודה בתווך אזרחי שדורש הרבה מאוד התאמות ולכן העבודה לוקחת טיפה זמן

סיגלית בר צבי:  לא הגיוני מאוד שכבר ברמדאן הקרוב כל הפלוגות האלה תהיינה מוכנות, אולי רק חלק מהן

יעקב שמאי: אם אני מסכם את סוגיית הערים המעורבות, אנחנו במצב יותר טוב ממה שהיינו ב"שומר חומות" מבחינת הכוחות, האמצעים, התרגול, הפוש שיש לנו

יעקב שמאי:  אנחנו עדיין לא מקום שאנחנו צריכים להיות

יעקב שמאי:  אנחנו רחוקים מהסד"כים שצריכים להיות באותן ערים

יעקב שמאי:  אנחנו רחוקים מהאמצעים שצריכים להיות על מנת להכיל את האירועים האלה

יעקב שמאי:  יש עוד דברים נוספים שהתחלנו עם safe city בחלק מהערים וצריך להשלים את התהליך הזה

יעקב שמאי:  צריך להרחיב אותו לערים הנוספות

יעקב שמאי:  זה סוג של סנסורים שעשויים לסייע לנו לחזות את האירוע ולהתחיל לטפל בו מבעוד מועד

יעקב שמאי:  אנחנו יותר חזקים

יעקב שמאי:  אנחנו לא במקום שאנחנו צריכים להיות

עמית הלוי: סליחה, רק הבהרה בנקודה

עמית הלוי:  מה מעכב את ההשלמה של המצלמות של ה-safe city? יש לכם רשימה של ערים, אתם אומרים, זה הפריוריטי שלנו?     

יעקב שמאי: קודם כל התהליך התחיל

יעקב שמאי:  אנחנו עדיין לא נמצאים במקום שאנחנו צריכים להגיע

יעקב שמאי:  גם נושא תקציב כי זה תוקצב ברמה חלקית

יעקב שמאי:  זה לא תוקצב עכשיו ברמה מלאה של safe city עם כל החיישנים שאנחנו צריכים

יעקב שמאי:  יש מצלמות, יש חיבור למוקד

יעקב שמאי:  יש עוד כמה אלמנטים, אני לא אכנס פה

עמית הלוי: צריך סיוע תקציבי עכשיו, מחר בבוקר שאנחנו יכולים לדאוג לו, שחסר כדי להשלים בערים שכבר התחלתם?     

יעקב שמאי: רוב הערים העבודה כמעט הושלמה

יעקב שמאי:  אני אומר עוד פעם, זה לא כל המרכיבים שאנחנו רוצים שיהיו

יעקב שמאי:  לדוגמה, רחפנים אוטונומיים שיודעים להגיע לזירות בהתאם לסנסורים שיעבדו על בסיס רעשי ירי או דברים כאלה, אנחנו לא שם

יעקב שמאי:  אנחנו היום עם מערך מצלמות שיודע לתת לך אינדיקציה

עמית הלוי: מה הפער, חצי מיליארד, מיליארד? אנחנו בדיונים פשוט

עמית הלוי:  אני שואל את זה לא סתם

יעקב שמאי: אם אנחנו מדברים על הערים, כרגע אני מניח, עוד פעם, אני לא רוצה להיכנס לתחומים שאני אתן תשובה לא אחראית

יעקב שמאי:  מדובר פה במאות מיליונים

צביקה פוגל: השאלה ששואל חבר הכנסת עמית הלוי היא שאלה נכונה מאוד

צביקה פוגל:  זה חלק מהדברים שאמרנו שנתמקד בהם בסוף בהמלצות שלנו, ללכת ולדאוג במשרדי הממשלה גם אם יש מקומות שאפשר לזרז עכשיו העברות תקציבים כי זה חיי אדם, אז אנחנו נעשה את המאמץ הזה

יעקב שמאי: הבעיה העיקרית שלנו זה לא המצלמות ולא הטכנולוגיה

יעקב שמאי:  הבעיה העיקרית שלנו זה כוח אדם

יעקב שמאי:  אין שוטרים מספיק במקומות האלה

יעקב שמאי:  באירוע "שומר חומות" נתפסנו במערומינו עם כמות השוטרים שהיו

יעקב שמאי:  המצב שלנו השתפר ממש בקמצוץ בחלק 

יעקב שמאי:  על מנת לספק ביטחון לאזרחי מדינת ישראל אנחנו צריכים הרבה יותר שוטרים ברחובות

יעקב שמאי:  מפקד המחוז

דורון תורג'מן: בוקר טוב לכולם, אני אתייחס למחוז ירושלים, הזירה המרכזית

דורון תורג'מן:  כפי שברור לכולם, אנחנו בעבודת מטה סדורה, מאוד מוקפדת שמתקיימת בשילוב כלל גורמי הביטחון

דורון תורג'מן:  ציינת את האירועים בציר הזמן, אז נכון לומר שהחפיפה מתקיימת כבר לקראת יום שישי השלישי בערב החג, ולאחר מכן חג הפסחא, "שבת האור" שזה האירוע המרכזי ב-15 באפריל

דורון תורג'מן:  גם זה אירוע מאתגר בהיבטים שונים

דורון תורג'מן:      הפעילות כאמור בשת"פ ולמעשה ההיערכות מתקיימת לאורך כל השנה כשאנחנו מייצבים את הקרקע בטיפול במסיתים אל מול חיזוק מרסנים לחלק מהעבודה שמתקיימת לאורך כל השנה

דורון תורג'מן:  היא מתקיימת על ידי מערך קהילתי מאוד נרחב ובהתאם גם פעילות התקפית אל מול כל הגורמים המסיתים

דורון תורג'מן:       ניתן לומר שלצד אתגרי הפח"ע בהפס"ד (הפרות סדר) בזירות השונות אנחנו מצליחים לשמר את הר הבית מחוץ למעגל האלימות וזו מטרה חשובה מאוד, ואני חושב שההישגים הם גם טובים

דורון תורג'מן:  גם בהר אנחנו נדרשים לפעילות נקודתית שמבוצעת לעיתים מידי שישי

דורון תורג'מן:  זה יכול להיות ברמה של הסתה מקומית עד לאירוע גדול יותר, אבל הר הבית כרגע מחוץ למעגל ולשם אנחנו מכוונים

דורון תורג'מן:  אני יכול לומר שאנחנו ניגשים לרמדאן מורכב כמובן מבחינת האיומים ואנחנו ערוכים בהתאם

דורון תורג'מן:  כפי שציין המפכ"ל, לצד מזרח העיר נידרש גם למערב העיר ככל שיהיו מחאות

דורון תורג'מן:       כמובן שחופש הפולחן הוא במרכז ההיערכות תוך שמירה על ביטחון הציבור, הסדר הציבורי ומרקם החיים, ובאתגרים שאנחנו מובילים כמובן ונדרשים אליהם זה הפח"ע, הפס"ד, כל נושא ההסתה, היבטי התודעה שהשקענו שם לא מעט, המענה המבצעי כמובן וכוח האדם שבו הוא נדרש גם בשימור, גם בהכנה מנטלית וגם בהכנה מבצעית

דורון תורג'מן:      כמובן שאנחנו בפעילות מקדימה משמעותית שמתייחסת גם לטיפול במסיתים, בכל הפרות הסדר באותם יעדים שיש בהם פוטנציאל להפר את הסדר, וההיערכות היא גובשה, היערכות מבצעית נרחבת

דורון תורג'מן:  כמובן שיש תוכנית לניתוב קהל כי בסופו של דבר יגיעו המוסלמים, היהודים, הנוצרים, כל אחד ליעדו באותה העיר העתיקה ואנחנו נדרשים לנתב את האנשים בהתאם למחוז חפצם וכך אנחנו פועלים

דורון תורג'מן:  זה כמובן נוגע גם בהיבטי בטיחות, עומסי קהל, אבל זה משהו שאנחנו מקיימים מידי שנה וזה נותן את המענה

דורון תורג'מן:      מערך התודעה גובש בצורה טובה ובהובלת המשטרה, בשילוב גורמי הביטחון ומשרד החוץ

דורון תורג'מן:  חמ"ל תודעה נמצא אצלנו במשטרה

דורון תורג'מן:  יש תוכנית קהילתית סדורה שגובשה בסיוע העירייה וגם אותם גורמים מרסנים רלוונטיים

דורון תורג'מן:  זה מפעילות תרבותית, פעילות דתית, סוחרים על מנת לאפשר את חוויית החג, ואני חושב שב-2022 הצלחנו לייצר את הנרטיב, פעם אחת שאפשר גם אחרת, פעם אחת שאפשר לחוות את חוויית החג אבל כן טיפלנו באופן ממוקד באותם מפרי הסדר

דורון תורג'מן:  הגענו למעצרים נרחבים, וכן, גם עשינו פעילות התקפית אל מול אותם אנשים, אבל בסוף הציבור הרחב הבין שמי שרוצה לחוות את החג, יכול לחוות אותו

דורון תורג'מן:  מי שמתבלבל, יהיה לו קצת יותר קשה ואנחנו עושים את זה בצורה סדורה

דורון תורג'מן:      בסוף אנחנו יודעים על חמישה צירים עיקריים: הציר המבצעי כמובן, החקירתי והמודיעיני, הציר התודעתי, הקהילתי וכוח האדם

דורון תורג'מן:  יכול לומר שב-2022 ציינתי את הפעילות שבוצעה ובסופו של דבר הנרטיב היה חופש הפולחן בצורה מאוד מותאמת

דורון תורג'מן:  אני יכול לומר שאנחנו ערוכים ומוכנים, אבל לצד מזרח העיר כנראה שנידרש גם למערב העיר וכמובן לאירועי השגרה, כל קריאות המוקד, פעילות הפשיעה האחרת מול ריבוי זירות לצד כוח אדם חסר

דורון תורג'מן:  עד כאן

יעקב שמאי: אני רוצה לחדד את הסוגיה התודעתית

יעקב שמאי:  הרי יש פה לא מעט גורמים שיש להם אינטרנט להתסיס את השטח ולהראות שהאירועים שמדינת ישראל מפרה את פולחן הדת

יעקב שמאי:  נתקלנו בזה לאורך שנים

יעקב שמאי:  שנה שעברה הצלחנו לבלום את זה כי אנחנו משדרים באונליין מההר

יעקב שמאי:  כשמדברים על מצב של הפרות סדר המוניות בהר ואתה מראה תמונה מתוך ההר שכולם מגיעים בצורה שלווה, זה עושה את שלו

יעקב שמאי:  גם החיבור של משרד החוץ פה הוא קריטי מבחינת התודעה הבין-לאומית לגבי אירועים

יעקב שמאי:  זה לא שלא יהיו אירועים חריגים אבל הם מינוריים, ואם אנחנו יודעים לטפל בהם כירורגית באותה נקודה, אתה יכול להמשיך לתת לאותם עשרות אלפי מתפללים לקיים את פולחן הדת בלי הפרעה

יעקב שמאי:  אני אומר עוד פעם, הנושא של התודעה פה הוא לא פחות חשוב מכל הכלים המבצעיים שאנחנו שמים על השולחן

צביקה פוגל: זה עשה עבודה נהדרת ב-2022

יעקב שמאי: זה עשה עבודה מצוינת

יעקב שמאי:  אני אומר עוד פעם, גם פה יש מקום לשיפור אצלנו ברמת הניטור של המסיתים ברשתות

יעקב שמאי:  במקביל לניטור יש את הקטע של השידור על מנת שאתה מראה תמונה חיה מהשטח, אני חושב שזה גם ייתן לנו איזה שיווק של תמונה אמיתית של מה שקורה שם מבחינת פולחן הדת

צביקה פוגל: תודה רבה למשטרת ישראל

צביקה פוגל:  כן, בבקשה עמית

עמית הלוי: הזכרת פה מודיעין

עמית הלוי:  שתי שאלות, שאלה ראשונה, בלי להיכנס לפרטים, האם תמונת המודיעין, האם יש לכם - - - ?     

צביקה פוגל: עמית, קיימנו על זה אתמול דיון מסווג והבעתי את שביעות רצוני עד כדי כך שהם אפילו הרגיעו אותי, ואתה מכיר אותי, אני לא מהרגועים

עמית הלוי: לא רגוע אוטומטית

עמית הלוי:  שאלה שנייה, יש לנו חודש וחצי לפני הרמדאן

עמית הלוי:  מה התוכנית שלכם בחודש וחצי האלו ליצירת אפקטים מצננים? האם כל מי שעכשיו בחודש וחצי האלו - - -      

יעקב שמאי: חודש

עמית הלוי: אוקיי

עמית הלוי:  נראה לי שאם תהיה התייחסות מאוד מחמירה דווקא בשלב המקדים לכל התבטאות פרו-רמדאן, התבטאות שלילית כמובן, התבטאות אנטי-ישראלית או כזאת או אחרת, בין אם היא באה ממקום דתי, בין אם היא באה ממקום אחר, יהיה לזה משמעות

עמית הלוי:  כמו שאתה אמרת בלייב, אבל עוד הרבה לפני הלייב

עמית הלוי:  אם עכשיו בחודש הזה תהיה תגובה מאוד חריפה של משטרת ישראל ושל המחוז על כל פיפס שמעיד על איזושהי התארגנות, אז יהיה לזה משמעות מאוד רצינית אחר כך

עמית הלוי:  מצב מקדים

דורון תורג'מן: ברור לכולם שמשטרת ישראל לא מחכה רק לחודש הרמדאן

דורון תורג'מן:  כמפקד המחוז אני מידי שבוע מבצע פעילות והערכות מצב אל מול כל ידיעה מודיעינית

דורון תורג'מן:  מבוצעים מעצרים בפעילויות כאלה ואחרות

דורון תורג'מן:  זה מתקיים באופן שגרתי כי לא רק חודש הרמדאן מאתגר אותנו

דורון תורג'מן:  יש את כל השנה

דורון תורג'מן:      לקראת חודש הרמדאן אנחנו מרכזים את כל הנתונים הפוטנציאליים להובלה של הסתה, להובלה של פעילות אלימה ומטפלים בהם גם אם באופן מרוכז, אבל הפעילות ההרתעתית, המעצרים לא מחכים לחודש הרמדאן, הם מתקיימים מידי שבוע אל מול ידיעות מודיעיניות

דורון תורג'מן:  יש פעילות נרחבת לאורך כל השנה

דורון תורג'מן:  גם השנה טיפלנו במסיתים, שם אנחנו נדרשים לאישורי פרקליטות אבל אנחנו מטפלים בהם ולא מחכים לרמדאן

עמית הלוי: נפגעים עם השייח'ים, עם המוכתרים, מפגשים שמבהירים בדיוק את גבולות הגזרה לפני כן?     

דורון תורג'מן: במחוז ירושלים יש מערך שנקרא יחידות המש"ק, מרכזי שיטור קהילתיים, חמישה מוקדים, חמישה כפרים

דורון תורג'מן:  זה יחידות שתכליתן לבצע הידברות שמרימה את אותם מרסנים ומטפלת במסיתים

דורון תורג'מן:  השיח תמיד קיים אל מול גורם רלוונטי, אם בהיבט של הפרגון ואם בהיבט של הטיפול, ואתה מבין את זה

דורון תורג'מן:  עד כאן

יעקב שמאי: אני רוצה לנגוע בסוגיה אחת שהיא משמעותית כרגע ואנחנו חווים אותה בתקופה האחרונה, זאת סוגיית ההסתה ברשתות

יעקב שמאי:  שלושת הפיגועים האחרונים, ילדים בני 13 וחצי ו-14 שיצאו לבצע פיגועים, זה אנשים שפשוט היו מוזנים מהסתה ברשת

יעקב שמאי:       בהחלטת השר לביטחון לאומי הוקם צוות כרגע שהצוות הזה מוגדר כצוות הסתה

יעקב שמאי:  הצוות הזה כולל את אנשי המשטרה, כולל אנשי שב"כ, כולל שילוב של צה"ל וכולל את אנשי הפרקליטות

יעקב שמאי:  הבשורה בסוגיה של ההסתה זה לא שעכשיו משטרת ישראל צריכה להגיש פנייה לפרקליטות, עד שאנחנו מקבלים את האישור ועד שאנחנו חוזרים ועד שמתחילים

יעקב שמאי:  הצוות הזה יושב סביב שולחן אחד וברגע שיש הסתה ברשת, באופן מיידי אנחנו נדע לתת לזה את המענה המשפטי

יעקב שמאי:       לגבי טיפול באירועים, אני מדגיש, אנחנו נעבוד במצב כירורגי

יעקב שמאי:  כמו שאמרתי, אנחנו רוצים לאפשר פה את פולחן הדת לכל עשרות האלפים שירצו לעלות להר

יעקב שמאי:  ברגע שיהיה לנו מידע מודיעיני ממוקד או שאנחנו מזהים מסיתים נקודתיים שעשויים להשפיע על האווירה, נדע לטפל בהם באופן ממוקד מבלי לפגוע בכל אותם מאמינים שרוצים להגיע

צביקה פוגל: תודה רבה למשטרת ישראל

צביקה פוגל:  נעבור לשירות בתי הסוהר, נציבת השירות, קטי פרי, בבקשה

קטי פרי: בוקר טוב לכולם, אני אתן סקירה על ההיערכות של שירות בתי הסוהר לקראת הרמדאן

קטי פרי:  גם בשירות בתי הסוהר אנחנו בעצם החודשים האחרונים עוסקים בהיערכות לקראת הרמדאן

קטי פרי:  אנחנו מתרכזים במספר מאמצים

קטי פרי:      אתמול בישיבה החסויה ניתנה סקירה על המאמצים המודיעיניים ולכן אני לא אפרט אותם כאן, אבל אני אגיד שיש מאמצים מבצעיים לצד מאמצים מודיעיניים לייצר את תמונת המצב בבתי הכלא

קטי פרי:  בבתי הכלא במדינת ישראל יש סדר גודל של 4,700 אסירים ביטחוניים בשישה בתי סוהר

קטי פרי:       בשנה החולפת אנחנו מתמודדים עם אתגר כליאתי שהוא בהכרח גם נוגע ופוגש באופן ישיר את ההיערכות שלנו לרמדאן

קטי פרי:  בעצם המאמצים שלנו מתרכזים גם איך אנחנו נותנים את המענה לגופי הביטחון, לגופי האכיפה, למעצרים גם על ידי משטרת ישראל וגם על ידי צה"ל בתוך המתקנים, איך אנחנו בעצם נותנים מענה מבצעי

קטי פרי:  אנחנו פועלים להעלאת הדריכות המבצעית, לתרגולים, לאימונים מואצים, לתגבורים בכל מה שקשור למערך המבצעי כדי להגיע מוכנים לרמדאן

קטי פרי:      בעקבות התרעה מודיעינית שהייתה לפני מספר חודשים קיימנו הערכות לקראת שביתת רעב שיתכן שתיפתח, שביתת רעב רחבה

קטי פרי:  אני אחרי מבצע של "משחקי מלחמה" בראשותי, רב-ארגונים עם כל נציגי הארגונים על מנת שגם נחדד את השיח המשותף וגם נגיע מוכנים לקראת התמודדות עם אתגר כזה של שביתת רעב רחבה

קטי פרי:  כמובן שאנחנו נערכים גם לתרחישים אחרים כמו הפרות סדר רב זירתיות, תקיפות של סגל או אירועים אחרים

קטי פרי:      אני אציין שכבר בחודש האחרון אנחנו נמצאים עם צעדי מחאה מתונים של האסירים הביטחוניים, עולים ויורדים, סביב סוגיית תנאי המחיה שלהם

קטי פרי:  אנחנו נוהגים באפס סובלנות כלפי הפרות סדר או הפרות שפוגעות בביטחון בית הסוהר

קטי פרי:  זה כולל גם פינויים של אגפים, זה כולל כמובן גם ענישות ובידודים

קטי פרי:  זה האתגר המבצעי

קטי פרי:       אני אגיד כמה מילים לגבי האתגר הכליאתי

קטי פרי:  שירות בתי הסוהר נמצא בכ-1,500 כלואים באופן כללי מעל תקן הכליאה, כך שגם ב"שומר חומות" בשנה הקודמת השב"ס קלט 1,700 עצורים בשלושה שבועות במאמצי הצפפה ובשיתופי פעולה עם כל הגורמים

קטי פרי:  כמובן שההצפפה מחייבת אישור משפטי להצפיף בתוך בתי הסוהר ואנחנו פועלים לשם כך

קטי פרי:  יש לנו תוכנית סדורה לקליטת בין 500 ל-800 כלואים גם בהמשך לבקשת יו"ר הוועדה להרחיב את המענה הכליאתי מעל 500 כלואים, וכמובן שגם בשב"ס השמיכה קצרה ואנחנו עם סדר גודל של 500 סוהרים פחות מהתקן

קטי פרי:  אנחנו במאמצי גיוס אבל גם אצלנו ניכר שהחוסר המשאבי בתעסוקה ובכוח אדם הוא משפיע ואנחנו בהחלט ניערך גם במישור הזה להסתות של כוח אדם למתקנים הביטחוניים ככל שנידרש

קטי פרי:       נמצא פה הסגן שלי וראש אג"מ שיפרט בכמה משפטים את ההיערכות המבצעית

צביקה פוגל: בבקשה

מוני ביתן: תודה, בוקר טוב, האתגרים המרכזיים שאנחנו מתמודדים, שב"ס בעת הנוכחית זה ארבעה אתגרים מרכזיים: יישום בפועל של השינויים של תנאי המחיה, היערכות כוללת לשביתת רעב רחבה, מה שהנציבה פירטה בקצרה ואתמול פורט בהרחבה אצל יושב-ראש הוועדה, שיבוש שגרות ביטחון באגפים הביטחוניים, והאתגר המרכזי ביותר זה שימור ביטחון הסגל שלא יפגע

מוני ביתן:      מדיניות שב"ס, אני אעבור עליה בקצרה, בידול בין-ארגוני, שימור בתי הסוהר כזירה משנית, צמצום השפעה בין הפנים לבחוץ על מנת לא ליצור זירות חיצוניות נוספות

מוני ביתן:  הדירקטיבה של הנציבה והדירקטיבה הארגונית שמוחלת יום יום היא אפס סבלנות כלפי חריגות משמעת של אסירים ולא משנה אם זה ביטחוניים או פליליים

מוני ביתן:  תגובה מיידית, אפס סבלנות

מוני ביתן:       מענה כליאתי מאוד מורכב, הנציבה פירטה בנושא

מוני ביתן:  שיתוף פעולה בין-ארגוני רחב ורב מקצועי

מוני ביתן:  אנחנו בשנתיים האחרונות כמו שהמפכ"ל פירט וגם הנציבה פירטה, ברמת מוכנות מאוד טובה איתם, והמש"מ הארגוני שהיה שבוע שעבר הוכיח את זה

מוני ביתן:  הפעלת הכוח באופן הדרגתי על מנת למנוע שחיקה של הסגל

מוני ביתן:       ההיערכות המבצעית של שב"ס, עשינו קבוצות תכנון, שולחנות עגולים עם גורמי חוץ, מש"מ בכירים רב ארגוני בהובלת הנציבה, אימונים ותרגילים ברמת מחוזות, יחידות וכרגע יש לנו קורס מפקדים שמסיים את ההכשרה שלו בתרגיל בכל המחוזות, מעבר לכל מחוז וכל מפקד יחידה שאמור לעשות את זה

מוני ביתן:  זה בנוסף כי זה הכשרה שלהם

מוני ביתן:  השלמת אמצעים ומלאים, מסדרי מפקדים באופן יום-יומי

מוני ביתן:  במש"מ "ארץ רעשה" שהמשטרה כרגע בשיתוף המשרד מובילים, בתרגילי שטח שאנחנו נהיה שם וכמובן כפי שאמרתי, קורס מפקדים

מוני ביתן:      הלקחים הארגוניים מ"שומר חומות", אז זה שיתוף חוץ ארגוני רציף ואיכותי למידת היכולות הארגוניות, דיברנו על זה פה, הסדרת הפעלת יחידת נחשון ומצדה, ת"פ משטרת ישראל בעת אירוע סד"צ אזרחי לשם הכפלת הכוח, אני ממליץ שוב בנושא הזה, המפכ"ל יודע את זה, ומשבר כוח אדם, הנציבה דיברה

מוני ביתן:  עד כאן

מוני ביתן:  תודה

צביקה פוגל: עד כמה זה באמת רלוונטי לקחת כוח כמו, נחשון, אני יודע שכבר עושים את זה, אבל כוח כמו מצדה להשתמש בו?     

יעקב שמאי: בעבר בבריחת האסירים, בחיפושים נעזרנו בכוח מצדה, כוח מיומן

יעקב שמאי:  אנחנו נותנים לו את ההסמכה לפעול עם הסמכויות המשטרתיות כשצריך

יעקב שמאי:  יש תאום פעולה מלא בין שב"ס לבין משטרת ישראל

צביקה פוגל: מישהו מחברי הכנסת? בבקשה, יאסר

יאסר חוג'יראת: בוקר טוב לכולם, זה בעצם דיון חשוב מאוד ואני ארצה לאמץ כמה משפטים מנייר העמדה שכתבו יוזמות אברהם

יאסר חוג'יראת:  זה בעצם משהו שממש מתאר את המצב

יאסר חוג'יראת:  הם כתבו בסוף שהרמדאן או החודש של התבוננות פנימית, התקרבות לאל, משפחתיות וחסד עם עניים ובעלי מצוקה

יאסר חוג'יראת:  הם מזהירים מפני התלקחות העלולה לפרוץ בעקבות התבטאויות קשות, מכלילות וגזעניות המגיעות מהדרגים הבכירים ביותר

יאסר חוג'יראת:  זה נקודה מאוד חשובה

יאסר חוג'יראת:      אני מקווה שהדרגים הבכירים וממשלת ישראל תלמד ולא יהיו לה התבטאויות משרים או בתוך הממשלה, התבטאויות גזעניות שזה יכול להדליק את המצב

יאסר חוג'יראת:  יש להרגיע את הרוחות הן מבחינת השיח הציבורי והן מבחינת ההתנהלות בשטח מול אזרחים שומרי חוק המבקשים לממש את זכותם לפולחן דתי לפי אמונתם

יאסר חוג'יראת:  רוב האנשים מגיעים לאל אקצה להתפלל, מיעוט, ממש בקצה של אנשי שבאים לא לכוונה הזאת

יאסר חוג'יראת:  אני רוצה להאמין שמשטרת ישראל כמו שלמדו מכל התקופות שעברו, שילמדו וישכילו איך בעצם להתעסק עם האנשים ואיך להימנע, לתת לכל האנשים בעצם להגיע

יאסר חוג'יראת:  זה אחת ההמלצות, להימנע מעיכוב או הגעה של אזרחים מוסלמים לירושלים ולמסגד אל אקצה

יאסר חוג'יראת:  כל הסדרי התנועה זה דברים שיכולים לייצר לחץ לאנשים, אז כדאי לקחת את זה בחשבון

יאסר חוג'יראת:  תודה

צביקה פוגל: תודה רבה חבר הכנסת יאסר חוג'יראת

צביקה פוגל:  מישהו נוסף רוצה לשאול שאלה?      בקשה, חבר הכנסת סימון מושיאשוילי

סימון מושיאשוילי: בוקר טוב לכולם

סימון מושיאשוילי:  היושב-ראש, יישר כוח על הדיון

סימון מושיאשוילי:  יישר כוח לכל הנוגעים בדבר שהגעתם

סימון מושיאשוילי:  מצטרף לידידי

סימון מושיאשוילי:  הדיון חשוב ביותר

סימון מושיאשוילי:  אני עושה העתק-הדבק למילים שלך עם תוספת קטנה אבל חשובה

סימון מושיאשוילי:  השמירה על הרגיעה, השמירה על החוקים, על הרגישות שבדבר, על הרגישות שבחודש הזה לעולם המוסלמי בכלל ואנחנו כאן בפרט, אצלנו בשכונה שלנו, צריך להיות משני הצדדים, יאסר

סימון מושיאשוילי:  גם המנהיגים בצד השני כמובן צריכים לא להיתפס לכל מעשה או פרובוקציה הן מהצד האחד והן מהצד השני

סימון מושיאשוילי:       אנחנו לצערי מנוסים, מלומדים בנושאים האלו, ובעזרת השם נסמוך על כוחות הביטחון שידעו לכלכל את צעדם בתבונה, באופן מקצועי

צביקה פוגל: אין לנו משהו אחר

סימון מושיאשוילי: בעזרת השם

צביקה פוגל: חבר הכנסת צבי ידידיה סוכות

צבי ידידיה סוכות: שלום, אני אמנם הגעתי מאוחר, לא שמעתי את ההתחלה של דברי המפכ"ל, אבל אני רוצה לדעת הם מבצעים מעצרי מנע לקראת חודש הרמדאן? אני יודע שבעצם בשנים האחרונות וכל פעם לפני חג הפסח, שזה אירוע יחסית מינורי, נעצרו הרבה יהודים בחשד להשתתפות בסוג של פרובוקציה של הקרבת קורבן פסח, או לפני מצעדי גאווה נעצרו הרבה אנשים במעצרי מנע, אז השאלה שלי האם נעצרו אנשים במעצרי מנע לקראת הרמדאן?      שאלה שנייה באותו הקשר על מאקרמה סברי, המקרה הידוע

צבי ידידיה סוכות:  אני יודע שאחרי שהוא נחקר הוא עדיין המשיך להסית והוא הגיע לבית של ההורים של המחבל משועפט והוא דיבר שם ושיבח את השהידים וקרא, אני אצטט: "אביו של השהיד ואימו של השהיד יהיו בגן עדן אם ירצה האל, בארמון שמיוחד להם" וכו'

צבי ידידיה סוכות:  האיש הזה כמו שאנחנו יודעים, הוא מסית המון

צבי ידידיה סוכות:  השאלה היא למה הוא לא במעצר? תודה

יעקב שמאי: קודם כל לגבי סוגיית מעצרי המנע, התשובה בקצרה, כן

יעקב שמאי:  לגבי הסוגיה השנייה של ההסתה, דיברנו על זה פה ארוכות ונתנו התייחסות, אז אני אסתפק במה שאמרנו קודם

צביקה פוגל: עוד מישהו? בבקשה, חבר הכנסת יוסף עטאונה

יוסף עטאונה: תודה רבה כבוד היושב-ראש

יוסף עטאונה:  אני חושב שכל השיח סביב הרגישות של חודש רמדאן והנפיצות והנבואות השחורות שמנבאים, אני מקווה שלא יתגמשו

יוסף עטאונה:  חשוב מאוד שהשיח גם מפוליטיקאים וגם מהפיקוד הבכיר של המשטרה וכוחות הביטחון יהיה שיח שלא מסית לא יוצר פאניקה שיכולה להעלות את הרגישות

יוסף עטאונה:       בל נשכח דבר אחד, שחודש רמדאן זה חודש הכי קדוש למוסלמים

יוסף עטאונה:  יש רגישות ולכן חשוב שתפקידו של הפיקוד הבכיר של המשטרה לאפשר בצורה בטוחה, ברורה לכל מי שצריך לעלות למסגד אל אקצה בכדי שיקיים את הפולחן הדתי, לקיים את הלילות ברמדאן, כי זה הפולחן דתי הכי קדוש למוסלמים במשך כל השנה, לכן הרבה תלוי גם בהתנהלות כוחות הביטחון והמשטרה לאפשר לאנשים להגיע, כי אנשים מגיעים לאל אקצה במטרה אחת, להתפלל, לקיים את הפולחן הדתי, את התפילות שלהם

יוסף עטאונה:  צריך לאפשר את זה בצורה בטוחה, ברורה בלי פרובוקציה מכל מיני גופים ולא להיגרר אחרי השיח המסית בציבוריות בכלל כלפי רמדאן, כלפי המוסלמים וכלפי המצוות שלהם

יוסף עטאונה:  זה תפקיד של המשטרה ואני מקווה שתעשו את זה

יוסף עטאונה:  תודה רבה

צביקה פוגל: ההערה שלך נרשמה

צביקה פוגל:  תודה רבה לשירות בתי הסוהר, לנציבה ולסגנה

צביקה פוגל:       נציב כבאות והצלה ארצי, אייל כספי, בבקשה

אייל כספי: בוקר טוב לכולם, הרשות הארצית לכבאות והצלה כבר שבועות עושה עבודת מטה סדורה עם כל הארגונים, עם המשטרה, עם שירות בתי הסוהר

אייל כספי:  בעיקר אנחנו מפיקים לקחים על הפעילויות שהיו בשנים קודמות

אייל כספי:       לפני שראש אג"מ יציג פה את המצגת שמשקפת את ההיערכות והמוכנות שלנו ברמה האסטרטגית, אני חייב לומר ש"שומר חומות" הפתיע ואכזב מאוד את הרשות הארצית לכבאות והצלה כי זאת הפעם הראשונה שלוחמי אש הגיעו להציל אנשים ותקפו אותם באופן אגרסיבי, באופן חמור מאוד

אייל כספי:  כל מטרתם הייתה הצלת חיים

אייל כספי:  הפקנו לקחים מזה ואנחנו באמת פועלים במעגלים שבהם אנחנו צריכים או אבטחה של המשטרה באזורים שבהם המשטרה כמובן מובילה את האחריות והיא הפוקד והשולט, או באזורים שבו הצבא הוא הפוקד והשולט, כי לוחמי האש שלנו הם באים אך ורק להציל חיים והם צריכים את סביבת ההגנה שבהם הם באמת יוכלו לעבוד

אייל כספי:      שיתוף הפעולה הוא מצוין, הפקות הלקחים יושמו

אייל כספי:  כתבנו תורות לחימה גמישות שבעיקר מאפשרות לדרג הפיקודי המאוד בכיר לקבל החלטות בכל סיטואציה וסיטואציה, כי למדנו שכל אחת היא שונה, המניעים שונים, המרכיבים שונים ולכן סוגיית החשיבה לפני הפעולה היא הנושא באמת המרכזי והדומיננטי

אייל כספי:       ראש אג"מ ייתן את הסקירה האופרטיבית ואני אסכם אחריו

אייל כספי:  בבקשה

ניסים ואטורי: (הצגת מצגת)     בוקר טוב, כמו כל גוף מבצעי, יש אירועים שהם בבחינת באמת ציון דרך היסטורי

ניסים ואטורי:  "שומר חומות" עבורנו בהחלט אירוע כזה ומאז מאי 2021 אנחנו ערכנו סדרה של תחקירים, מפגשים מקצועיים ועבודת מטה כדי להגיע יותר מוכנים

ניסים ואטורי:  אני חושב ששיאה של מערכת ההכנות היא בגיבושה של תוכנית "שעת מבחן" שמתואמת עם משטרת ישראל ושב"ס

ניסים ואטורי:  אני חושב שהשיא צפוי להיות בתרגיל בשבוע הבא

ניסים ואטורי:      כמה הנחות יסוד שהובילו אותנו בבניית התוכנית, אז ברור לנו שחודש הרמדאן הוא מאיץ ואנחנו זוכרים היטב את הזליגה מהזירה הווירטואלית ב"שומר חומות" לזירה המבצעית ברחוב

ניסים ואטורי:  כך אנחנו מתייחסים לעניין הזה

ניסים ואטורי:       הדבר השני זה סוגיית ההיערכות המקדימה כתנאי לשיבוש הפתעה

ניסים ואטורי:  אנחנו לא מתכוונים להיות הפעם מופתעים

ניסים ואטורי:  מטבע הדברים לקחים עוסקים במה שלמדנו בעבר

ניסים ואטורי:  אנחנו גם משתדלים לנסות לשרטט את דפוסי המערכה החדשים וכיצד זה ישפיע עלינו בהיבט האופרטיבי

ניסים ואטורי:       כב"ה כארגון לאומי שהוא מהווה ניסיונות לפגיעה, לצערנו זאת הייתה חוויה חדשה עבורנו

ניסים ואטורי:  בדרך כלל כוחות הצלה פועלים בסביבה שהם מניפים דגלים לבנים

ניסים ואטורי:  אנחנו חווינו פעם ראשונה סביבה עוינת

ניסים ואטורי:  הייתי אומר יותר מזה, לעיתים אף יוזמת פיגועי משיכה

ניסים ואטורי:  כך התייחסנו לזה

ניסים ואטורי:       סוגיית הפעילות במרחבים המאוימים – צריך לזכור שמערך הצלה, זה לא הייעוד שלו לפעול במציאות כזו, לא ממוגן עד הסוף, לא חמוש, ואנחנו תחת המטריה של משטרת ישראל

ניסים ואטורי:  אנחנו גם מוטרדים מהפניות שיהיה למשטרת ישראל במתיחה רחבה לייצר לנו את התנאים המבצעיים

ניסים ואטורי:      הדבר האחרון, סוגיית מערך המילואים

ניסים ואטורי:  אנחנו עושים עכשיו עבודת מטה מאוד אינטנסיבית עם צה"ל גם כדי לאתר, גם כדי להכשיר מערך מילואים כדי שתהיה לנו עתודה מבצעית

ניסים ואטורי:       מילה אחת על האתגרים המבצעיים

ניסים ואטורי:  הייתי אומר שמגוון האיומים הפוטנציאליים, אנחנו גיבשנו תרחיש ייחוס, שורה ארוכה של אתגרים לרבות פח"ע, משיכה, כולל סוגיית בתי כלא בהם מתארחים אסירים ביטחוניים

ניסים ואטורי:  גם על זה יש לנו תוכנית משולבת יחד עם שב"ס

ניסים ואטורי:  אפשר לראות את הנתונים של הפגיעה בצוותי לוחמי האש ב"שומר חומות", לא מעט, למעלה מ-200

ניסים ואטורי:       נושא מיקוד המאמצים, אז דבר ראשון סוגיית איסוף המידע אני קורא לזה או המודיעין שלנו, ברור שזה בגוף מבצעי אבן יסוד ותנאי לטיפול בהפתעה

ניסים ואטורי:  אנחנו בעניין הזה נקיים שולחן עגול עם משטרת ישראל כדי לראות איך אנחנו מפתחים את הערוץ הזה בצורה טובה יותר, בזמן אמת

ניסים ואטורי:      דבר שני זה סוגיית הרציפות התפקודית

ניסים ואטורי:  מערכה ממושכת היא מבחינתנו אתגר פיקודי אמיתי בהקשר של העובדה שאנחנו קצרים במשאבים, בסוף ארגון קטן

ניסים ואטורי:      סוגיית אבטחת הכוחות – עוז הרוח והנחישות להצלת חיים לא תיפגע אבל ברור לנו שיצירת תנאים מבצעיים ואבטחת המרחב זה יהיה תנאי לכניסה שלנו

ניסים ואטורי:       הדבר האחרון, גם להגיד מילה אחת על השילוביות הבין-ארגונית

ניסים ואטורי:  אני יכול להגיד, מקבוצת התכנון דרך נוהל הקרב וסיומו בתרגיל עם משטרת ישראל, בהחלט התקדמות משמעותית

ניסים ואטורי:       לגבי עקרונות הפעולה, כמה דגשים קטנים

ניסים ואטורי:  אחד, דיבר הנציב על גמישות והמעבר ממצב למצב

ניסים ואטורי:  דבר שני, אנחנו ערים ברגישות פיקודית ובתבונה

ניסים ואטורי:  בסוף יש לנו לא מעט לוחמים מוסלמים

ניסים ואטורי:  יש לנו תחנה על טהרת המגזר בגוש שעבדה עם משטרת ישראל בצורה מדהימה

ניסים ואטורי:  יושב פה דורון

ניסים ואטורי:  פשוט ללמוד את זה, איך במציאות מאוד רגישה ונפיצה מפעילים כוח כזה ויוצרים הידברות ושיתוף פעולה

ניסים ואטורי:       הדבר הנוסף זה סוגיית הפיקוד מלפנים ויותר אני לא ארחיב על מה שמצוין במצגת

ניסים ואטורי:  לגבי לקחים, אז תחום המודיעין, דיברנו

ניסים ואטורי:  אנחנו עם פער מבני בכב"ה בהקשר הזה, שמטפלים בו

ניסים ואטורי:  אנחנו יודעים להתמודד עם המתחים בין ערכיות המשימה מול פוטנציאל האיום

ניסים ואטורי:  הדבר האחרון שנדבר זה סוגיית התאום הבין-ארגוני

ניסים ואטורי:       אנחנו גם גן סדור של נוהל הקרב שאישר אותו הנציב

ניסים ואטורי:  אני אגיד עוד דבר אחד

ניסים ואטורי:  הנציב לאחרונה גם אישר מענה חלילה לאירוע בהר הבית

ניסים ואטורי:  אנחנו ראינו את הדליקה שהייתה ב"שומר חומות" כתוצאה מזיקוקים

ניסים ואטורי:  אנחנו היינו יחד עם תורג'מן שם

ניסים ואטורי:  גם לזה עשינו תוכנית וסיומה תהיה כמובן כמו שעושים כל דבר, מודל מבצעי ברשות הנציב ומסדר מוכנות

ניסים ואטורי:  תודה

אייל כספי: אני אסכם את ההיערכות

אייל כספי:  הרשות הארצית לכבאות והצלה הפיקה לקחים, בנתה תורות לחימה, הצטיידה באמצעים נדרשים כדי לבצע פעולות גם בסביבות מורכבות

אייל כספי:  אנחנו בתיאום ובשיתוף פעולה גם עם משטרת ישראל ועם כלל גורמי החירום

אייל כספי:  יש לנו אמנם פער בסוגיית המודיעין אבל אנחנו מאמינים שנצליח לגשר בעזרת שיתופי הפעולה הטובים שיש לנו

אייל כספי:       הרשות ערוכה ומוכנה לטפל בכל אירוע ואני מזכיר לכולנו, אנחנו מגיעים כדי להציל חיים ושיאפשרו לנו באמת לעשות את העבודה בצורה הטובה והמהירה ביותר

אייל כספי:  עד כאן

צביקה פוגל: תודה רבה לנציב שירות כבאות והצלה

צביקה פוגל:  חבריי, חבריי הכנסת, מישהו רוצה לשאול שאלות?     בבקשה, חבר הכנסת עמית הלוי

עמית הלוי: קודם כל רציתי לומר משהו עקרוני בדיון הזה, חשוב לי שהוא יהיה על השולחן נוכח ההערות של חברי הכנסת הקודמים

עמית הלוי:  ההיבט הדתי שהזכרת הוא כמובן היבט מאוד חשוב ודווקא אנחנו, מדינת ישראל, מדינת העם היהודי לא רק מקדמים את זה בכלל, מקדמים את זה בברכה רבה ממש, הקשר עם האלוהים, הצדקה, כל הדברים החשובים שהג'יהאד במונח הטוב שלו, אבל אנחנו גם בוגרי הג'יהאד החיצוני ואנחנו מכירים גם אותו כמונח דתי

עמית הלוי:  אנחנו יודעים מה זה הג'יהאד הקטן שפתאום הופך להיות גדול מאוד וענק, ואת הדבר הזה, אדוני יושב-ראש הוועדה, לא שאנחנו שומעים בפינות או כמו שהזכרת, איזה מיעוט שמגיע

עמית הלוי:      בסרטים שאני ראיתי פעם אחר פעם, לא פעם אחת, אולי היה מי שהתחיל אבל ראיתי עשרות רבות, אדוני המפכ"ל על ההר בקריאות שאני חושב שאתה לא תתקשה לתרגם אותן כאן, קריאות נוראיות בשם הדת, שאין חילול דת גדול מזה, אז לכן אני לא חושב שמדובר פה על איזה דבר קטן

עמית הלוי:  דווקא הקידום וההנחה כאן על שולחן הוועדה של חשיבות הקשר עם אלוהים והנוכחות שלו בחיי חברה וכל הדברים הגדולים שמי כמונו, הציביליזציה העברית מאמינים בה וגם מעודדים אותה, אבל הקו בין הג'יהאד הגדול לקטן, הקו בין עולם דתי שלם, מאורגן, ולא סתם שהזכיר חבר הכנסת סוכות את מאקרמה

עמית הלוי:  זה דוגמה

עמית הלוי:  אנחנו מכירים את זה מתשתית מאוד עמוקה בקרב האחים המוסלמים בעולם ובקרב ישראל, ובטוח שהמפכ"ל עוקב אחרי מודיעין גם בהיבט הדתי

יוסף עטאונה: מה הקשר של רמדאן לג'יהאד? זה בדיוק השיח שאני הזהרתי ממנו

עמית הלוי: אתה שיבחת ובצדק את זה שהאסלאם, ואני מחזק את מה שאתה אמרת, שיש הרבה מאוד דברים טובים שהאסלאם מקדם, שקשורים למשפחה ולצדקה ולכיבוד הורים ולתפילה כמו שהזכרת, אבל איכשהו רק רציתי להזכיר לך שלא נעלם מעינינו שמאותם מקורות דתיים לא פעם אחת ולא פעמיים לא במקום רחוק, כאן אצלנו

עמית הלוי:  זה לא שהילדים שהזכיר המפכ"ל, שלוקחים אקדחים ויורים

עמית הלוי:  אגב, מישהו אימן אותו לא רע בכלל, הבחור מלפני שבועיים, אבל חוץ ממה שהוא אימן אותו, התודעה

עמית הלוי:  מישהו חינך אותו, מישהו הטיף לו

עמית הלוי:  אם אתה רוצה את כל רשימת ההטפות במסגדים, יש לי, אני מוכן להעלות אותם פה בוועדה בדיון מסודר

יוסף עטאונה: אבל זה לא הדיון

יוסף עטאונה:  תאמין לי שזה לא הדיון

עמית הלוי: זה לגמרי הדיון

עמית הלוי:  הרמדאן לא צריך אישיו

יוסף עטאונה: זה חודש קדוש לאפשר לאנשים לקיים את הפולחן והתפילה שלהם

צביקה פוגל: חבריי חברי הכנסת, בואו נתקדם

עמית הלוי: אני גם התפלאתי כמוך, למה לעשות דיון פה את כל גורמי הביטחון? הרמדאן זה חג דתי

עמית הלוי:  יש עניין פה לעשות רעש גדול? הכול non issue, (לא בעיה) נכון? אז כנראה שזה לא ככה ואני מניח את זה כי כל ההיבט הזה, גם בחוק אגב, שיש לו כל מיני סייגים בהקשר של הסתה דתית, אנחנו צריכים להתייחס לזה כיוון שאנחנו מאוד מכבדים מחשבה דתית וקשר דתי, ומאוד מאוד לא מכבדים אותה ושוללים אותה כשהיא באה כנגד היסודות של הדת עצמה, אגב

עמית הלוי:  זה הערה ראשונה

צביקה פוגל: והוועדה בראשותי ערה ומתכוננת לדברים האלה וזה חלק מהדברים שעלו אתמול

צביקה פוגל:  השיח הזה, חשוב שהוא עולה פה ובואו נשמור עליו פה

עמית הלוי: השאלה השנייה זה לגבי הכבאות

עמית הלוי:  אתה הזכרת ואני רוצה שזה יעלה על השולחן בדיוק, שמבחינתך תנאי כניסה של כוחות כבאות והצלה אחרי הניסיון הרע והמר שהיה לנו, יהיה אבטחה של המרחב

עמית הלוי:  אני רוצה לוודא לפחות שאכן לא כבאים נכנסים, אחרי זה חוטפים

עמית הלוי:  חיי אדם של הכבאים הוא לא פחות וגם לא יותר, אבל לא פחות

עמית הלוי:  אין שום סיבה לסכן שתנאי המרחב, וזה צריך להיות מאוד ברור מול המפכ"ל, אבל באמת מאוד ברור מול המפכ"ל מה התנאים, ואם לא, אתם לא נכנסים

עמית הלוי:  כשאתה עושה פעולה יזומה לסכן מישהו, אז האחריות היא עליך קודם כל לא לסכן אם אתה מסכן אותו, לכן מה תנאי הכניסה, אדוני היושב-ראש, זה מאוד חשוב לדעת שיהיה ברור שלא נגלה את עצמנו בסוף איזה אירוע שישבנו פה ודנו באירוע וכבאי סיכן את חייו בגלל שהוא נכנס למרחב לא מאובטח

צביקה פוגל: הערה נכונה מאוד ונדמה לי שגם הבנתי מדברי נציב כבאות והצלה וגם אתמול בדיון שאכן אנחנו יודעים להתחבר לזה, ואני מבין שזה גם יתורגל בתרגילים הקרובים

אייל כספי: זה גם יתורגל

אייל כספי:  זה גם סוגיה ששינינו את כל המענה האופרטיבי על פי תפיסה קיימת אל התפיסה החדשה שבה הגדיר ראש אג"מ פיקוד מלפנים, ולכן באירועים כאלה תמיד דרג הפיקוד יהיה בכיר מאוד, שיוכל לבצע החלטות מתואמות עם הדרג המקביל שלו במשטרה

אייל כספי:  הם עובדים על זה בשיתוף פעולה גם בשגרה, יעבדו על זה גם בשיתוף פעולה במצבי חירום ולכן סוגיית הפיקוד היא מאוד בכירה בתהליך קבלת ההחלטות

אייל כספי:  יש אירועים מורכבים ובשביל זה אנחנו מאמנים אותם להיות מפקדים

אייל כספי:  יש להם החלטות לא קלות שהם יצטרכו לדעת לקבל ובשביל זה אנחנו גם מתרגלים

אייל כספי:  גם ניערך, גם נהיה קשובים ונתמודד עם כל האתגרים

צביקה פוגל: תודה רבה על ההתייחסות

צביקה פוגל:  אנחנו נעבור עכשיו להתייחסות של הגופים הנוספים שנמצאים כאן

צביקה פוגל:  הזמן שלנו קצר, המלאכה רובה ובעל הבית זה המשפחה שלי, לוחצת שאני אסיים פה עד 10:50, כי אמרתי לכם, אני ב-11:00 נושא נאום בכורה

צביקה פוגל:  זה לא פחות חשוב לי לפחות באופן אישי

צביקה פוגל:      בבקשה, נציב הערים המעורבות

יצחק ארצי: אני נציג עיריית רמלה

יצחק ארצי:  ברמלה בהובלת ראש העיר שלנו מיכאל וידל, אנחנו נערכים לרמדאן, אנחנו נערכים לחגי ניסן וגם כל תרחישי הפס"ד שאנחנו מכירים

יצחק ארצי:  יש פורום מנהיגים אצלנו בעיר שאחת לחודש הוא מתקיים, שבו נמצאים כל המנהיגים של העיר, יהודים, ערבים, נוצרים, כולם יחד ובו מועברים מסרים

יצחק ארצי:  שומעים אותם ומדברים על העיר ומה ניתן לעשות

יצחק ארצי:  נפגשנו יחד עם מפקד המשטרה, אביעד, עם האימאמים לגבי המואזינים, כל מה שקורה

יצחק ארצי:  העברנו מסרים ברורים

יצחק ארצי:  המשטרה דיברה שם באופן חד וחלק, אנחנו נאפשר תפילות אבל לא נאפשר הסתה ולא נאפשר דברים כאלה

יצחק ארצי:  היינו בהערכת מצב גם בנושא, שמקיים ראש העיר בוועדת מל"ח

יצחק ארצי:  אנחנו בכלל מדברים גם על רעידות אדמה וגם ירי טילים וכל התרחישים שאנחנו מכירים

יצחק ארצי:      אני חייב לציין שהשת"פ שלנו עם תחנת המשטרה הוא רצוף

יצחק ארצי:  אתמול אנחנו סיימנו הכנות לפורים עם כל האפשרויות והתרחישים האפשריים

יצחק ארצי:  אני רוצה לומר לך שבעיר שלנו עד עכשיו פרסנו 450 מצלמות וגם כל מיני אמצעים אחרים וסיבים

יצחק ארצי:  זה לא מספיק

יצחק ארצי:  זה מעט בהשוואה ללוד שיש כבר מעל 1,200

יצחק ארצי:  אני לא מדבר על ערים אחרות

יצחק ארצי:  אנחנו כן ממתינים לאישור של "עיר בטוחה", מה שהזכירו כאן חברי הכנסת הנכבדים

יצחק ארצי:  זה היה כבר בתוכנית

יצחק ארצי:  יש לנו 43 אתרים כאלה

יצחק ארצי:  מאוד יעזור לנו הפריסה הרחבה

מירב בן ארי: תוודא בתקציב הקרוב שרמלה נכנסת לתוכנית של safe city כמו לוד ועכו

מירב בן ארי:  תלחצו כדי שהשר יביא את זה ואז גם לכם יהיה safe city

יצחק ארצי: אנחנו לוחצים

יצחק ארצי:  יש תקציב, רק שהוא הוקפא

יצחק ארצי:  קיבלנו הודעה שזה הוקפא

מירב בן ארי: מאמינה שראש העיר שלכם יודע לעבוד עם ראש הממשלה

יצחק ארצי: בכל מקרה המפכ"ל הזכיר ואמר שזה חוסר של כוח אדם

יצחק ארצי:  מורגש מאוד

יצחק ארצי:  אני כאיש משטרה לשעבר מרגיש את זה מאוד

יצחק ארצי:  חסרים ברמלה 32 שוטרים

יצחק ארצי:  זאת עיר מעורבת

יצחק ארצי:  אנחנו מדברים על מגוון של תרחישי ייחוס אבל בסוף אין שוטרים

יצחק ארצי:  מזל שיש לנו שיטור חזק ועוד גורמים נוספים אבל זה לא מספיק

יצחק ארצי:  זה היסטוריה ברמלה של חיים משותפים

יצחק ארצי:  בדרך כלל הם טובים

יצחק ארצי:  אני לא מדבר על הפלילי שמידי פעם אנחנו שומעים פה ושם, אבל יש היסטוריה

יצחק ארצי:  ערים מעורבות, אני חושב שצריכים להיות מתועדפות גם בכוח אדם וגם באמצעים וגם תקציבים

יצחק ארצי:  אני הייתי פה לפחות בשני דיונים כאלה נוספים

יצחק ארצי:  דיברו אבל אני מקווה שבאמת נרגיש את זה בסוף, בשורה התחתונה שיש כאלה

קריאה: מאז שני הדיונים עזבו הרבה מאוד שוטרים את משטרת ישראל בגלל השכר

יצחק ארצי: נכון

יצחק ארצי:  אני ממש אתמול פגשתי שוטר שאני מכיר אותו, שהוא אמר לי שהוא מסיים בסוף החודש

יצחק ארצי:  זה לבכות

יצחק ארצי:  בן 27 שעוזב בגלל שכר ובגלל שחיקה

יצחק ארצי:  זה מטורף

יצחק ארצי:       תיראו, אמנם רמלה היא הראשונה שחזרה לשגרה, מי שזוכר, ב"שומר החומות" ב-2021, אבל עדיין נגרמו לנו נזקים כבדים: תשתיות, בתי כנסת נפגעו, דברים אחרים

יצחק ארצי:  ראש העיר הפך עולמות בשביל לשקם את זה, אבל אנחנו גם נפגענו קצת באמון וגם במרקם

יצחק ארצי:  את זה אפשר לומר ששיקמנו בשנה, שנה וחצי האחרונות

יצחק ארצי:  אנחנו נשמור על זה ואנחנו גם לא ניתן שזה יפגע

יצחק ארצי:  "שומר חומות" 2021 לא יחזור בהפתעה כמו שהוא היה

יצחק ארצי:  תודה

צביקה פוגל: תודה רבה לך על ההתייחסות

צביקה פוגל:  אנחנו רשמנו לעצמנו ואני יכול להבטיח לך שלפחות הוועדה בראשותי תעקוב אחרי יישום הדברים האלה, למרות הציניות שמביאה לידי ביטוי מידי פעם חברת הכנסת מירב בן ארי שהייתה יושבת-ראש של הוועדה הזו בעבר

מירב בן ארי: בכלל לא

מירב בן ארי:  אין דבר יותר חשוב מתקציב המדינה ואתה יודע את זה

מירב בן ארי:  אגב, אני הצהרתי שאני לא הייתי מצביעה על תקציב המדינה אם לא יהיה העלאה של שכר שוטרים, כי אם אין העלאה של שכר, שוטרים ימשיכו לעזוב וזה לא יעזור שיטור עירוני ופיקוח עירוני

מירב בן ארי:  אגב, אני אמרתי את זה, שזה מצוטט בכל מקום, ואני סומכת על אדוני שיעשה אותו דבר כי היד שלך בתקציב המדינה היא זאת שיכולה להביא את התקציב להגדיל את השוטרים, גם את הסוהרים כמובן

צביקה פוגל: תודה, מירב

קריאה: אפשר רגע לדבר בשם עיריית ירושלים?     

צביקה פוגל: עוד רגע אני אתן לך

צביקה פוגל:  בוא רגע ניתן למד"א כי הוא עוד גורם שעובד בשטח ואולי מהחשובים שבהם בסופו של דבר

קריאה: וגם הם מותקפים, אגב, אדוני היושב-ראש

קריאה:  גם הם מותקפים כשהם נכנסים, ונוהל האבטחה צריך להיות גם לגביהם, לא רק כב"ה

צביקה פוגל: דיברתי על זה עם המפכ"ל והוא הבטיח לי שגם לזה יש מענה

צביקה פוגל:  בבקשה, מי הנציג של מד"א שמדבר?      

עופר שניר: בוקר טוב לכולם, אני מנהל מחלקת כוננות ומבצעים במד"א

עופר שניר:  כעיקרון מבחינתנו כמובן צוותי מד"א פועלים בכלל הגזרות כפי שהיה ב"שומר חומות", ולעיתים נמצאים גם כמובן בסיכון במהלך ההפס"ד

עופר שניר:       קיימות לנו תחנות הזנקה בתוך הכפרים וביישובים הערביים וחשוב להכיר את זה

עופר שניר:  אנחנו נערכים ומשתתפים בכלל הערכות המצב, ופועלים בשיתוף מלא עם משטרת ישראל ועם צה"ל

עופר שניר:  כמובן נמצא פה המפכ"ל ומפקד מחוז ירושלים

עופר שניר:  לאור ההיערכות לרמדאן אנחנו באמת עם תפיסות הפעלה מתואמות ונמצאים ברמה מלאה בשיתוף פעולה וכמובן עם כלל גורמים החירום האחרים

עופר שניר:  נותנים דגש להיערכות בתפילות יום שישי בירושלים אבל כמובן נערכים לתפילות יום שישי בכל רחבי הארץ

עופר שניר:       מבחינתנו כמובן אנחנו פועלים בשיתוף פעולה מלא עם הסהר האדום

עופר שניר:  קיים לנו שיתוף פעולה עם כלל ארגוני המתנדבים שפועלים להצלת חיים בכל רחבי הארץ

עופר שניר:  אנחנו מותאמים ומתאמים את רמת הכוננות שלנו לפקודות המבצעיות של משטרת ישראל גם ברמה המרחבית וגם ברמה הארצית

עופר שניר:      נקודה אחת שחשוב להדגיש

עופר שניר:  ככלל, אנחנו לא מתוקצבים להיערכות לרמדאן אבל כמובן משקיעים משאבים רבים ופועלים ככל יכולתנו לתת מענה לאירועים שמתפתחים

צביקה פוגל: יש תגבור מיוחד לערים המעורבות? יש תשומת לב מיוחדת לכיוון הזה?     

עופר שניר: בהחלט

עופר שניר:  אנחנו משתתפים בכל הערכות המצב בהתאם להתרעות, להפרות הסדר שמתקיימות וכיוצא בזה

עופר שניר:  אנחנו מתגברים משמרות, אנחנו מעלים את רמות הכוננות

עופר שניר:  כן, בהחלט אנחנו נערכים באופן ייעודי בדגש על יום שישי וגם לאורך כל השנה כמובן

צביקה פוגל: שתי דקות לנציג העיר ירושלים, ואחרי זה חברי הכנסת יקבלו את הבמה שלהם

צביקה פוגל:  בבקשה

אורי סביר: אני יועץ ראש העיר למזרח ירושלים

אורי סביר:  עיריית ירושלים שבתוכה חיים 400,000 תושבים במזרח ירושלים, חלק בלתי נפרד מהאוכלוסייה ומהתושבים שלנו

אורי סביר:  אנחנו יחד בשיתוף פעולה עם המשטרה כבר שנים רבות מבינים שהחלק שלנו, החלק האזרחי, ואני רוצה רגע לשים פה גם את החלק האזרחי בדיון כי עד עכשיו הוא פחות בא לידי ביטוי

אורי סביר:  אנחנו מבינים שאם לא ניתן אלטרנטיבה, אז לתושבים יהיה דברים אחרים שהם ילכו ויחפשו אותם, לכן אנחנו כעירייה החלטנו להכפיל השנה פי ארבע את התקציב שהשקענו בשנה שעברה ברמדאן, באירועי תרבות ובכל הדברים, גם לפזר אותם ברחבי העיר וגם להתמקד כמובן באזור שער שכם ואזור העיר העתיקה

אורי סביר:       מכיוון שחבר הכנסת עמית הלוי שאל, אז אני אומר פה ליושב-ראש הוועדה שאנחנו מבקשים 5 מיליון שקלים בשביל הדבר הזה

אורי סביר:  זה לא הרבה כסף למדינת ישראל

אורי סביר:  אנחנו חושבים שדרך ה-5 מיליון שקלים האלה אנחנו נוכל למנוע הרבה מאוד הוצאות אחרות ולשמור על מרקם חיים ואלטרנטיבה, אני מדבר בעיקר על אלטרנטיבה לרוב האוכלוסייה שהיא כן רוצה לחגוג את הרמדאן

אורי סביר:  אנחנו מאמינים בכך שאם אנחנו ניתן להם את האופציה לצאת מהר הבית או ללכת להר הבית כשילדים עם משפחות יחגגו שם בכל האירועים שגם היו שנה שעברה, אנחנו ראינו ואנחנו גם יודעים את זה דרך גורמי הביטחון השונים שזה מנע הרבה מאוד אלימות

אורי סביר:       מעבר לכך אני רוצה לבקש לפני הרמדאן לא לקשור כל דבר שהוא עבירה אזרחית ישר למישור הביטחוני

אורי סביר:  אנחנו מרגישים את זה שלפעמים מחברים עבירות שהן אזרחיות, וברגע שאתם מחברים את זה ואומרים שזה משילות, משילות, שזה חשוב לנו מאוד, אוטומטית כל האוכלוסייה הולכת לכיוון של ביטחון, ביטחון

אורי סביר:  כל מי שחושב האם הוא רוצה להיגרר לזה או לא, אז הוא נגרר, לכן אנחנו נמשיך לעשות את המשילות יחד עם משטרת ישראל ויחד עם כולם

אורי סביר:  אנחנו צריכים רגע להיות פה המבוגרים האחראים ולהפריד

אורי סביר:       מעבר לזה אני רוצה לנצל את הישיבה הזאת לקרוא לוועדה להגיע למזרח ירושלים

אורי סביר:  אני חושב שזה חשוב מאוד שאתם פעם אחת תעשו סיור במזרח ירושלים

אורי סביר:  תבינו מה זה 400,000 איש ש-50 שנה לא השקיעו בהם

אורי סביר:  תבינו מה זה החינוך הפלסטיני ותבינו למה יש את כל ההסתה

אורי סביר:       הלילה יש את הדיון של התקציב לגבי תוכנית חומש

אורי סביר:  אני קורא פה לכולם לא לשים 2

אורי סביר: 1 מיליארד שקלים כמו שהיה בתוכנית החומש הראשונה, אלא לשים לפחות 5 מיליארד שקלים שזה אנחנו שמנו, ואנחנו מציגים בדיוק איך אנחנו רואים את צמצום הפערים במזרח ירושלים

אורי סביר:  אנחנו מאמינים שב-long run זה הפתרון

אורי סביר:  יש פה אנשים שעושים ימים כלילות ואנחנו רואים אותם ואנחנו יודעים שהם עושים משימה שהיא כמעט בלתי אפשרית, אבל אם אנחנו במקביל לא ניבנה את כל השנה שהרמדאן יהיה באמת אירוע השיא של החג כמו שהציגו פה, בסוף כולנו מבינים, מה שיקרה בירושלים ישפיע על כל מדינת ישראל במקרה הקטן, ועל כל המזרח התיכון במקרה הגדול

צביקה פוגל: התייחסותך החשובה נרשמה והזמנתך התקבלה

צביקה פוגל:  אנחנו נבוא

צביקה פוגל:       בבקשה, יאסר

יאסר חוג'יראת: אני רוצה לשאול את מפקד מחוז ירושלים האם יש תיאום של משטרת ישראל עם הוואקף באל אקצה?     

דורון תורג'מן: ודאי

דורון תורג'מן:  יש שיח, ממשקי עבודה סדורים

דורון תורג'מן:  דברים מעבר אני לא אפרט כאן

צביקה פוגל: חבר הכנסת אלמוג כהן

אלמוג כהן:  תודה אדוני היושב-ראש

אלמוג כהן:  אני שומע באמת את העבודה החשובה שעושים כאן, ומרגיש לי שאנחנו טיפה הולכים סחור-סחור

אלמוג כהן:  בסוף כל הארגונים האלה נותרו מאחור כאשר הפער של המשק, הפער הטבעי של הצמיחה הטבעית גדל

אלמוג כהן:  המשכורות גדלו, התקציבים גדלו והם נותרו מאחור

אלמוג כהן:  דווקא בימים האלה, אדוני היושב-ראש, להביא כסף מחר בבוקר

אלמוג כהן:  אי אפשר להחזיק היום שוטרים, אי אפשר להחזיק ציוד, אי אפשר לתחזק את הרכבים

אלמוג כהן:       דיברו כאן חבריי על החוסר שקיים בכל היישובים

אלמוג כהן:  בסוף השירות שהשוטר בקצה או הסוהר בקצה נותן, הוא לאוכלוסייה רחבה בדגש על המשטרה, כי בסוף השיטור הקלאסי, שיטור המקוף הוא זה שאחראי בפירוש על החלונות השבורים וגם על איכות חייהם של האנשים

אלמוג כהן:  לפעמים עבירת חניה או חסימת תנועה יכולה להיגמר באירוע של רצח, ולכן אדוני היושב-ראש, כרגע האתגר העיקרי הוא להשיג כסף במיידי

אלמוג כהן:  שהמדינה תבין שיש פה אירוע בסדר גודל קולוסלי שמחייב להכניס את היד לכיס ולהביא כסף

אלמוג כהן:  הכסף הזה לא הולך לטובת וילות בארסוף, ודווקא בתקופה הזו חשוב אדוני היושב-ראש לתת על זה דגש ביתר שאת, בכל הכוח

אלמוג כהן:  אנחנו כמובן מגבים

צביקה פוגל: מילים כדורבנות

צביקה פוגל:      כן, בבקשה חבר הכנסת צבי ידידיה סוכות

צבי ידידיה סוכות: קודם כל אני רוצה לשאול את הבחור ממד"א, דיברו פה ממכבי האש על זה שהם הותקפו במהלך "שומר חומות"

צבי ידידיה סוכות:  ממך לא שמעתי

עופר שניר: אמרתי בתחילת הדיון שכן היו מצבים שבהם צוותים שלנו הותקפו

עופר שניר:  תקפו ניידות שלנו

עופר שניר:  כמובן תקפו צוותים שלנו

עופר שניר:  זה חלק מהתהליך וכמובן לאור הנושא הזה אנחנו מתואמים עם המשטרה גם בליווי, גם בכניסה ליישובים וגם בהגנה על הצוותים שלנו

עופר שניר:  הדברים בהחלט קרו

צביקה פוגל: המוקד המשותף שלכם עם איחוד הצלה עדיין עובד?     

עופר שניר: לא קיים מוקד משותף עם איחוד הצלה

עופר שניר:  קיים מוקד של מגן דוד אדום שכולל את כלל ארגוני ההצלה במדינת ישראל ופועלים תחת הפעלתו של המוקד של מגן דוד אדום

עופר שניר:  גם איחוד הצלה וגם ארגוני ההצלה האחרים, קיימים עוד 22 ארגונים ברחבי הארץ שמופעלים תחת מוקד מגן דוד אדום

צביקה פוגל: נשמע את איחוד הצלה, בבקשה

גלעד סולומון: בוקר טוב לכולם, אני מנהל אגף מבצעים באיחוד הצלה

גלעד סולומון:  בקצרה ממש, אנחנו בהיערכות מקדימה לקראת הרמדאן, 6,500 מתנדבים בכל הארץ פרוסים בדגש על הערים המעורבות

גלעד סולומון:  אנחנו תגברנו את האזורים האלה, בין אם זה במתנדבים, בין אם זה באמבולנסים וכוחות הצלה

גלעד סולומון:  אנחנו מסייעים פה לכל גורמי החירום, אם זה שב"ס, משטרה, כב"ה, מד"א כמובן

צביקה פוגל: אתה משתתף איתם בתרגילים?     

גלעד סולומון: חלקם הקטן

גלעד סולומון:  המטרה שלנו בסוף זה להגיע תוך 90 שניות

גלעד סולומון:  האנשים שלנו מגיעים בדרך כלל ראשונים לזירות, ואפשר לשאול פה את כל האנשים

גלעד סולומון:  מגיעים, נותנים מענה מציל חיים

גלעד סולומון:  אנחנו מבצעים תרגילים פנימיים שלנו עד כמה שניתן

גלעד סולומון:  חשוב מאוד לשמור על שיתופי פעולה בין כל הגופים

גלעד סולומון:  זה משהו שהוא חשוב למען האזרח בקצה

גלעד סולומון:  הפוליטיקה והדברים האחרים לא מעניינים כרגע

גלעד סולומון:  אנחנו צריכים להתמקד באזרח שצריך לקבל מענה

גלעד סולומון:  תודה

צביקה פוגל: יפה מאוד

צביקה פוגל:  צבי, תמשיך בבקשה

צבי ידידיה סוכות: שאלה למשטרה

צבי ידידיה סוכות:  מפקד מחוז ירושלים, אני יודע שבחודשי רמדאן שעברו היו מקרים שבהם הדרך לשכונות שמעון הצדיק, שייח ג'ארח, מה שאתם מכנים או לשכונת מעלה הזיתים נחסמה בדרך כלל בימי שישי

צבי ידידיה סוכות:  האם עושים משהו כדי שזה לא יקרה שוב?      שאלה שנייה לגבי מה שאמר פה הבחור מעיריית ירושלים

צבי ידידיה סוכות:  עד כמה אתם רואים באמת את הקשר בין אירועי תרבות שהעירייה מממנת ומעודדת לבין ירידה בטרור? תודה

דורון תורג'מן: אני אתחיל מהשאלה השנייה

דורון תורג'מן:  קודם כל פעילות קהילתית מצמצם פשיעה

דורון תורג'מן:  זו הנחת עבודה שצריך להחזיק בה, ואכן הפעילות שמבוצעת יחד עם העירייה ויחד עם השוטרים הקהילתיים מאפשרת לאותם נורמטיביים לקיים את חופש הפולחן וליהנות מחוויית החג

צבי ידידיה סוכות: אתם רואים את זה בנתונים?     

דורון תורג'מן: אנחנו רואים את זה בנתונים

דורון תורג'מן:  מתחיל הרמדאן באופן לעיתים רועש יותר ולאט לאט האירועים דועכים

דורון תורג'מן:  הפעילות הקהילתית אכן נותנת פנאי לאותם אנשים

יעקב שמאי: אתה רואה את זה משמעותית בשער שכם

יעקב שמאי:  אתה רואה את האנשים מתמקדים בחלק ההווי החברתי ולא בהשלכת בקבוקים ואבנים

דורון תורג'מן: לגבי השאלה השנייה

דורון תורג'מן:  כפי שציינו בפתיח, לדעתי לא נכחת, אנחנו נדרשים בסוף במקביל לרמדאן, לחג הפסח ולאירועי הפסחא, שלושה מועדים גדולים עם קהל רב שמגיע, כל אחד ליעדו

דורון תורג'מן:  לעיתים הצירים נפגשים

דורון תורג'מן:  במצבים האלה אנחנו נדרשים לבצע ניתוב קהל גם בהיבטי בטיחות, גם בהיבטי חיכוך אפשרי ומאפשרים לכל אחד להגיע מהדרך שאנחנו מגדירים לצורך העניין

דורון תורג'מן:  הדרך הזו משתנה, וכן, העיר העתיקה לעיתים מקבלת עדיפות למועד הזה שמשרת דת אחת, ולעיתים למועד הזה

דורון תורג'מן:  אם ניקח את הנוצרים, במסעות הצלב הם הולכים על הויה דולורוזה, אז באותו שלב שהם על הויה דולורוזה, המוסלמים יכנסו מהצד המערבי וההיפך, כשהם מגיעים לשבת האור לכנסיית הקבר, אז הם יכנסו להר מהשערים הצפוניים

צבי ידידיה סוכות: יש שכונות שנצורות

צבי ידידיה סוכות:  מעלה הזיתים ושמעון הצדיק שהם לא יוצאים מהבית

דורון תורג'מן: כל תושבי מזרח ירושלים, גם היהודים, הם עם תעודות תושב שיודעים להכיר אותם השוטרים במערכים

דורון תורג'מן:  יש תפיסות צירים שברגע שהם נמצאים עם ריבוי אנשים, רכב לא יכול לנסוע במקביל, אבל כל תושב מגיע וכל מי שחפץ להגיע לכותל, מגיע

דורון תורג'מן:  אותו כנ"ל להר הבית

דורון תורג'מן:  לעיתים הוא יופנה לנתיב אחר כי אותו נתיב עמוס או במתפללים או בהולכי רגל

דורון תורג'מן:  אנחנו יודעים לבצע את הוויסות הנדרש בהתאם ליעד המבוקש

צבי ידידיה סוכות: בשנה שעברה היו אירועים גם במעלה הזיתים וגם משמעון הצדיק שההנחיה שלכם הייתה לתושבים, בשעות האלה אתם לא יוצאים מהבית

מירב בן ארי: שטויות

מירב בן ארי:  לא היה דבר כזה

מירב בן ארי:  אני הייתי פה

מירב בן ארי:  לא קרה ולא היה ואני בעצמי הייתי בשייח ג'ארח, שמעון הצדיק

מירב בן ארי:  לא היה דבר כזה

צבי ידידיה סוכות: הטענה היא שבמעלה הזיתים גם לא היה?      

מירב בן ארי: אתה לא צריך להתייחס לזה בכלל

דורון תורג'מן: אני אומר בורה ברורה, כל תושב יכול לפנות גם במקרה שהוא לא זוהה או שיש לו אורח, הוא יכול לפנות למפקד בשטח

דורון תורג'מן:  אני בחפ"ק מקבל את כל הנתונים וגם אם צריך לסייע לו, הוא יקבל את הסיוע

דורון תורג'מן:  כל אדם מגיע למחוז חפצו בצורה הבטוחה ביותר ואנחנו נדאג לזה

דורון תורג'מן:  עד כאן

צבי ידידיה סוכות: תודה רבה

אורי סביר: רק להשלים טיפה את מה שהמשטרה אמרה

אורי סביר:  יש לנו נתונים מגובים שאני אדבר איתך על זה אם תרצה אחר כך בארבע עיניים, אבל חד ערכי

אורי סביר:  זאת הסיבה שאנחנו הכפלנו פי ארבע את התקציב ואנחנו נשמח לעזרה

אורי סביר:  אני אומר את זה שוב

צביקה פוגל: מצוין

צביקה פוגל:  זה היה בדיוק חלק מהמטרה של הדיון הזה, גם לייצר את החיבורים האלה ולהכיר את האנשים שעוסקים בעניין

צביקה פוגל:       משרד ראש הממשלה, בבקשה

עמית אבירם: בוקר טוב, אני מהמטה לביטחון לאומי

עמית אבירם:  ראש הממשלה קיים בשבוע שעבר דיון היערכות לרמדאן עם השרים הנוגעים בדבר ועם ראשי הארגונים

עמית אבירם:  בדיון הזה ניתנו הנחיות ברורות של ראש הממשלה לקראת הרמדאן להיערכות של כלל הגופים

עמית אבירם:  העקרונות המרכזיים שמנחים את ההנחיות של ראש הממשלה זה קודם כל בראש סדר העדיפויות שמירת ביטחונם של אזרחי מדינת ישראל, סיכול טרור, מניעת טרור וכל הפעולות שמטרתן למנוע ולהתמודד עם אירועי הטרור שחווינו ושאני מניח ומקווה מאוד שלא יקרו עוד כאלה

עמית אבירם:      שמירת חופש הפולחן כפי שדובר פה, מדובר על תקופה מאתגרת שבה יש שלושה חגים

עמית אבירם:  שמירת חופש הפולחן זה עיקרון חשוב נוסף לאפשר לכל הדתות, לכל הקהילות לחגוג את החג, גם למוסלמים, גם ליהודים, חג הפסח וגם לנוצרים, כפי שנאמר, חג הפסחא

עמית אבירם:       העיקרון השלישי זה שיפור המוכנות וההיערכות לכל התרחישים כולל לתרחישי הסלמה שיכולה כמובן להתפתח

עמית אבירם:  העיקרון הרביעי זה הטיפול הנרחב בהסתה

עמית אבירם:  דובר על זה פה

עמית אבירם:  בעקבות הדיון הזה הוקם אותו צוות הסתה של השר לביטחון פנים שהזכיר אותו המפכ"ל

עמית אבירם:  העיקרון החמישי זה השת"פ, זה התיאום העמוק והרחב בין כלל הארגונים, שהוא מרכיב חיוני במערכה הלאומית, בהתמודדות הלאומית עם האתגרים של התקופה הזאת

עמית אבירם:       כמובן שבמהלך התקופה הקרובה ועד לרמדאן ובמהלך הרמדאן יתקיימו הערכות מצב שוטפות שבהן יתקבלו החלטות נוספות בהתאם להתפתחויות

עמית אבירם:  עד כאן

צביקה פוגל: תודה רבה

צביקה פוגל:  עוד מישהו ממשרדי הממשלה?      חברת הכנסת מירב בן ארי, בבקשה

מירב בן ארי: תודה

מירב בן ארי:  אני מתנצלת על האיחור ואני גם צריכה ללכת מייד אחרי זה, אז סליחה קודם כל

צביקה פוגל: אז את גם מתנצלת על זה שאת בורחת מהר

מירב בן ארי: אני מתנצלת אבל הכנסת צריכה להתחיל ישיבות ב-09:30

מירב בן ארי:  מה לעשות, יש כאן הורים לילדים קטנים

מירב בן ארי:  אמנם כולם פה גברים ואני האישה היחידה, אבל זה צריך להתחיל ב-09:30

מירב בן ארי:  אני הקפדתי על זה ואני יודעת שאתה תמיד קשוב

צבי ידידיה סוכות: אני חושב שאפשר להגיע פה להסכמות עם העניין הזה, צביקה

מירב בן ארי: אתם חבורה של גברים, אז אתם לא מבינים בזה כלום

מירב בן ארי:  לא משנה, הלאה

צביקה פוגל: כנראה שאם לא היה לי היום נאום בכורה, זה היה מתחיל ב-09:30

מירב בן ארי: עליך אני סומכת

צביקה פוגל: תודה

מירב בן ארי: אמרתי את זה גם מהתחלה

מירב בן ארי:  עכשיו אני רוצה להגיד כמה דברים בקצרה, כי שוב, אני צריכה לפגוש חברת פרלמנט שהגיעה במיוחד לארץ

מירב בן ארי:  אני רוצה להגיד משהו אחד, קודם כל להגיד תודה רבה לכל ארגוני ביטחון פנים שהיה לי הזכות לעבוד איתם, המפכ"ל, הנציבה, נציב הכבאות, כמובן כל מי שהיה פקודים שעומדים מאחוריהם, על העבודה שאתם עושים לאורך כל השנה ובמיוחד בחודש הזה

מירב בן ארי:       החודש הזה הוא חודש רגיש

מירב בן ארי:  הוא חודש שלפני שנתיים עלה ב-13 אנשים שאיבדו את החיים שלהם במהלך "שומר חומות", אזרחים טובים שנהרגו כאן

מירב בן ארי:  אנחנו כנבחרי ציבור, יש לנו אחריות להנמיך את הלהבות

מירב בן ארי:  היה לנו כאן דיון מצוין אתמול, דיון סגור

מירב בן ארי:  לא אכנס לפרטים שלו, אבל גם היושב-ראש וגם חברי הכנסת יודעים שיש אחריות להנמיך את הלהבות

מירב בן ארי:      יום שישי מתוכנן יום זעם בתוך בתי הכלא, של אסירים ביטחוניים

מירב בן ארי:  כל זה בעיקר נובע מהחלטות פופוליסטיות שלא מתכנסות כראוי, ובמקום לחכות אחרי שהרמדאן יסתיים, מביאים עלינו את האירוע הזה

מירב בן ארי:       אני הבעתי את עמדתי עוד כשהייתי יו"ר הוועדה, שהקבינט חייב לקחת את מסקנות ועדת קעטבי שחלקן אומצו כבר על ידי שב"ס, צריך לומר, ולדעת מה הוא הולך להרחיב

מירב בן ארי:  אתה רוצה בתנאי המחיה? אין בעיה, אבל שכל השרים במדינת ישראל יבינו את ההשלכות, כי אם ביום שישי חס וחלילה יקרה אירוע בבתי הכלא הביטחוניים ובו סוהרים או סוהרות ישלמו, כולם צריכים להבין שיש כאן אחריות מאוד גדולה, ואני מצטערת אם הדברים שלי הם חמורים, אבל אני מאוד מאוד מוטרדת

מירב בן ארי:  אמרתי את זה גם בדיון הסגור, ששוב, לא ניכנס לפרטים ותודה על הדיון החשוב הזה שהיה כאן אתמול, של ועדת בט"פ

מירב בן ארי:  אנחנו חייבים למנוע פגיעה בחיי אדם

מירב בן ארי:      נעבור למשטרה ולמפקד מחוז ירושלים שיש לי הרבה הערכה למה שהם עושים, כולל שהיו צריכים לפרוץ כאן להר הבית והיה כאן את כל הגיבוי של הממשלה בשנה עברה שהיה את הפריצה להר הבית בגלל האבנים ובגלל דגלי חמאס ובגלל באמת כל מה שהיה

מירב בן ארי:  בוודאי שהממשלה גם הזו בטוח שתגבה, אבל עדיין אנחנו לא רוצים לסכן, וכן, כשמפקד המחוז מדבר על קהילה, אז לראות את שער שכם עם אותם רוכלים ואותם אנשים שנמצאים שם כדי להנמיך את הלהבות, זה גם התפקיד שלנו

מירב בן ארי:       יושבים חברי כנסת פה במשכן ומתסיסים את מדינת ישראל

מירב בן ארי:  היה כאן רמדאן בשנה שעברה שהתנהל אחרת לגמרי

מירב בן ארי:  אפשר גם השנה לעשות את זה

מירב בן ארי:  אני יודעת שאתה מבין את גודל האחריות שיש בידיך

מירב בן ארי:  אמר אלמוג, תביאו כספים

מירב בן ארי:  אין דבר כזה

מירב בן ארי:  אם אין תקציב מדינה, היא לא מקבלת כסף

אלמוג כהן: מירב, אבל אין זמן לחכות לתקציב מדינה

מירב בן ארי: מה לעשות, זה החיים

אלמוג כהן: אפשר להקדים תקציבים ולקזז את זה כשיהיה תקציב מדינה

אלמוג כהן:  אי אפשר להמתין ואת יודעת את זה יותר טוב מכולם פה

מירב בן ארי: אני יודעת מצוין כי היה לי גם הזכות לעבוד עם שר האוצר ארבע שנים

מירב בן ארי:  לא נופל לא על הנציב, לא על הנציבה ולא על המפכ"ל כסף מהירח

מירב בן ארי:  כן אפשר להסב תקציבים אבל בתוך המצוקה התקציבית שגם ככה הם נמצאים, מאיפה תביא את הכסף? לכן מה שאני אומרת, שהדרך לעבור את הרמדאן הזה זה קודם כל להפחית את הלהבות ולהנמיך אותן, כי אם תסכן כאן חיים של לוחמים, אז מה עשית בזה? בכלל אין לי זמן להיכנס לפיתות ולמקלחות

מירב בן ארי:  אין לי זמן לזה

מירב בן ארי:  דעתי, אני אומרת אותה כל הזמן

מירב בן ארי:  לא אכפת לי עכשיו מפופוליזם, אכפת לי מחיי אדם, ואם אנחנו רוצים לשמור על השוטרים שלנו, על הסוהרים שלנו, על הכבאים, על כל מי שנמצא כאן בכוחות ההצלה גם צריך לומר, יש לנו אחריות

מירב בן ארי:       ראינו רמדאן בשנה שעברה, הוא התנהל אחרת והיה מצעד דגלים והייתה פריצה להר הבית שעלו הלהבות

מירב בן ארי:  אף אחד לרגע לא הוריד מההתרעה של מדינת ישראל, אבל עדיין לא נפגעו כאן אזרחים ולא שוטרים ולא אנשי כוחות ביטחון

מירב בן ארי:  אני סומכת עליך שתדע גם אתה, אדוני היושב-ראש, להפחית את הלהבות האלה כי פשוט אנחנו מסכנים אותם

מירב בן ארי:  אנחנו שולחים אותם בלי כלים לתוך מלחמה פשוט מיותרת שיכולה להימנע

מירב בן ארי:      אני אגיד לך עוד משהו, אלמוג

מירב בן ארי:  אני הייתי בסקירה של מפקד המחוז כמובן בתפקידי אז, והוא הראה לי את שער שכם ברמדאן, איך הוא נראה

מירב בן ארי:  כן, עם רוכלים ומקומות שנמצאים שם

מירב בן ארי:  יש שוטרים ויש מג"בניקים

מירב בן ארי:  כולם שם, אבל ואלה, אתה יודע, האירוע לא התפוצץ

מירב בן ארי:  החודש הרגיש הזה, אנחנו צריכים לעשות הכול כדי למנוע שהוא יתפוצץ לנו בפרצוף

מירב בן ארי:  תודה

צביקה פוגל: תודה רבה על ההתייחסות המאוד חשובה הזאת

צביקה פוגל:  בבקשה, שם ותפקיד

שלומי אברמזון: אני ראש תחום ביטחון בפרקליטות המדינה

שלומי אברמזון:  הפרקליטות היא רגל מסיימת

שלומי אברמזון:  אנחנו במוכנות ובליווי הן של השב"כ, הן של המשטרה ככל שיש צורך בכך, הן כמטה והן עם פרקליטות מחוז ירושלים

שלומי אברמזון:       בעקבות "שומר חומות" קיימנו הפקות לקחים הן עם השב"כ והן עם המשטרה על מנת לטייב גם את החקירות וגם את האיסוף הראייתי והסבר מה נדרש כדי להעמיד לדין

שלומי אברמזון:  אנחנו נסיט פרקליטים לצורך התיקים האלה במידת הצורך ונתגבר את מחוז ירושלים במידת הצורך

שלומי אברמזון:       בכל מקרה בדומה ל"שומר חומות", גודל השעה וחשיבות ההרתעה חשובים לנו ולכן בתיקים המתאימים אנחנו נבקש מעצרים עד תום ההליכים, נייחס נסיבות מחמירות של מעשי טרור ומניע גזעני

שלומי אברמזון:  אפרופו מה שעלה פה על צוותים רפואיים, אחד מכתבי האישום היותר חמורים שהוגשו זה ביחס לפינוי של שוטר באמבולנס שתקפו את האמבולנס ולא אפשרו את הפינוי שלו

שלומי אברמזון:  התיק הזה הוגש בגלל הנסיבות המחמירות כמעשה טרור של פגיעה בשירותים חיוניים

שלומי אברמזון:  זהו מבחינתנו

צביקה פוגל: התייחסות חשובה מאוד

צביקה פוגל:  עוד מישהו ממשרדי הממשלה? הבנתי שיש פה נציג של העיר עכו? דקה בבקשה

יחיאל מקיאס: בוקר טוב לכולם, בוקר טוב המפקד

יחיאל מקיאס:  שבתאי היה המפקד שלי בקורס מדריכי לוט"ר, אז יש לי הכבוד

יחיאל מקיאס:      תיראו, ההיערכות של העיר עכו לכל מה שקשור, לפני שנתיים באמת חווינו את "שומר חומות" בצורה אגרסיבית וקשה

יחיאל מקיאס:  כל ההיערכות של גופי העירייה ושל תחנת המשטרה כי אי אפשר לעבוד בלי זה, הבקשה שלי היחידה, הרשות מכינה את עצמה

יחיאל מקיאס:  החזרנו את כל המצלמות שאמורות להיות ויש לנו היערכות של אגף ביטחון מאוד גדול, אבל אני אומר את זה פה בעיקר לשבתאי

יחיאל מקיאס:  בלי היערכות של משטרה, ושנה שעברה זה עבד יופי

יחיאל מקיאס:  ריכזנו כוחות ומצלמות בכל נקודות החיכוך כולל אנשי חינוך והכול

יחיאל מקיאס:  זה עבד

יחיאל מקיאס:  בלי זה, אני אומר פה, זה לא יעבוד

יחיאל מקיאס:  תודה

צביקה פוגל: תודה לך

צביקה פוגל:  ירון בוסקילה, הביטחוניסטים, בבקשה

מישל בוסקילה: אנחנו נמצאים 30 יום לפני הרמדאן

מישל בוסקילה:  השעה דוחקת בעיקר לתושבי ירושלים אבל לא רק להם, גם לתושבי הערים המעורבות, זאת מכיוון שיש גורמים אסלאמיים רדיקליים, צריך לומר, שרוצים להפוך את הרמדאן לרמדאם, וראינו את זה גם בשנים האחרונות, ואולי גם לאחד בין חג הקורבן לרמדאן, שאנחנו יודעים בדיוק מי הקורבן

מישל בוסקילה:      אין לי כוונה לתת עצות למשטרה

מישל בוסקילה:  הם עושים את העבודה שלהם נאמנה ובמומחיות רבה, אבל אני רוצה רק להגיד כמה דברים שאני חושב שכציבור אנחנו מצפים מבחינה ביטחונית

מישל בוסקילה:  ראשית, הצירים לאופן שבו צריך לגשת לרמדאן מבחינה ביטחונית, היא שכדי לייצר ביטחון צריך להגדיל נוכחות ולא לצמצם אותה

מישל בוסקילה:  אני אומר את זה כי יש תפיסה שגויה, אגב גם בצבא, שצמצום נוכחות בהר הבית, אולי גם בשכונות הקשות במזרח ירושלים, אפילו צמצום המעצרים ביהודה ושומרון הוא המפתח בעצם לשקט, אבל אני חושב שהוא בסופו של דבר דווקא מפתח להתפרצות

מישל בוסקילה:      אני רוצה להגיד גם בעניין הזה לצורך העניין כמי שהיה בעבר מנהל עיר דוד בירושלים, שבשנים האחרונות ברמדאן, מתוך שבע כניסות לעיר העתיקה לעיתים רק שתיים היו אפשרויות בצורה בטוחה

מישל בוסקילה:  אפילו אגד היו צריכים להסית את האוטובוסים והכניסות היחידות שהיה אפשר להיכנס בצורה בטוחה זה שער יפו ושער ציון, כי להגיע לשער האשפות זה היה מאוד קשה בגלל זריקות אנשים

מישל בוסקילה:      אני רוצה להגיד ממש בקצרה, אפילו דרך האקרוסטיכון של הרמדאן מה לדעתי צריך לעשות

מישל בוסקילה:  הדבר הראשון ר', זה רשתות חברתיות

מישל בוסקילה:  זה כלי מרכזי להסתה והכוונה ואני חושב שצריך לפעול דרך הרשתות החברתיות למעצרים, להרחקות ואפילו בפרסומים שיש בהם מאפיינים פליליים-לאומניים צריך לבדוק כיצד להרחיב את הסמכויות כדי לעצור ולהרחיק אנשים שמסיתים

מישל בוסקילה:       מ' בנושא מילואים ומשמר לאומי שאני מקווה שיקום

מישל בוסקילה:  כולם מסכימים שצריך להגדיל את הסד"כ של המשטרה, שצריך להגדיל את המשאבים של המשטרה

מישל בוסקילה:  אין אזרח שמערער על זה

מישל בוסקילה:  אני חושב שאת גיוס פלוגות מג"ב צריך להקדים ממש בסמוך לרמדאן, וכמובן לתקצב את המשטרה בהתאם כדי שיוכלו לגייס מילואים בצורה נינוחה וללא לחץ תקציבי

מישל בוסקילה:      דבר נוסף, ד', בנושא דין

מישל בוסקילה:  צריך לסיים את הליכי החקיקה, שנושא ענישה מינימלית לזורקי אבנים, אם נסיים את זה אני חושב שזה יעזור מאוד למשטרה וגם לבתי המשפט לסגור את הדין עם זורקי אבנים ומי שמחולל מהומות

מישל בוסקילה:  לא אמרתי את ה-א', נושא של אינדיקציות ואיתור

מישל בוסקילה:  שילוב זרועות בין השב"כ לבין המשטרה, להרחיב את הסמכויות של השב"כ בכל מה שקשור למסיתים

מישל בוסקילה:      נ', נוכחות

מישל בוסקילה:  ככל שתהיה יותר נוכחות ביותר שכונות, ביותר מקומות, ככה האזרחים ירגישו הרבה יותר בטוחים

מישל בוסקילה:  אני כמובן מכיר את המשטרה, סומך את ידי עליהם שיעשו את העבודה נאמנה, שנעבור את התקופה הלא פשוטה הזאת בצורה טובה בעזרת השם

צביקה פוגל: תודה רבה על הניתוח הראוי

צביקה פוגל:  יוזמות אברהם, בבקשה לקצר כדי שאני לא אצטרך להפסיק אתכם באמצע

יעקוב איברהים: שלום לכולם, אנחנו יושבים כאן ושומעים התייחסויות לחודש הרמדאן כאל חודש מתח, אלים, נפיץ, שמצריך נוהל קרב כפי שראינו במצגת, והיערכות של כוחות מילואים

יעקוב איברהים:  מבחינת רוב האזרחים המוסלמים זה חודש קדוש, נתינה, מעשי חסד וכדומה

יעקוב איברהים:  ההתבטאויות האלה עלולות לתפקד כנבואה שמגשימה את עצמה

יעקוב איברהים:  צריך לזכור שמשטרת ישראל צריכה להתנהל באופן שוויוני ולתת מענה לביטחון האישי גם לאזרחי ישראל המוסלמים

יעקוב איברהים:  אותו דבר מחייב התנהלות מותאמת ומיוחדת מצד המדינה כדי לאפשר למוסלמים לקיים את מנהגי הרמדאן מתוך זכותם לחופש דת ופולחן

יעקוב איברהים:  אגב, זיקוקים למשל זה לא מנהג דתי, שכן אנחנו כן רוצים שיטפלו בזה

יעקוב איברהים:      שמחנו לשמוע את מפקד המחוז שנותן דגש על חופש הפולחן והבטיחות שאמורים להיות במוקד ההיערכות

יעקוב איברהים:  בקצרה ברמה קונקרטית מה צריך לעשות: חשוב להימנע מעיכוב או מניעת הגעה של אזרחים מוסלמים לירושלים ולמסגד אל אקצה

יעקוב איברהים:  חשוב גם לערוך הסדרי תנועה וחניה לעשרות אלפי המאמינים

יעקוב איברהים:  לא לצאת כל פעם, אין מקומות חניה ורק דוחות ודוחות ואין מקום להחנות לעשרות אלפי האנשים שמגיעים לירושלים

יעקוב איברהים:  אנחנו מבקשים גם להזהיר מפני הסלמה שעלולה לקרות בעקבות התבטאויות קשות כפי ששמענו גם מקודם, מכלילות, גזעניות שהן מגיעות גם מדרגים גבוהים

יעקוב איברהים:  יש פשוט להרגיע את הרוחות

יעקוב איברהים:  תודה

צביקה פוגל: יפה מאוד, ההערה נרשמה בטאבו

צביקה פוגל:  שני הדוברים האחרונים ואחרי זה נאפשר לחברי הכנסת התייחסות נוספת

צביקה פוגל:  בני פרץ, דקה

צביקה פוגל:  אל תיתן לי להפסיק אותך

בני פרץ: כבודו, אני עשיתי כמה ראשי פרקים

בני פרץ:  אני רוצה להגיד לך, כבודו, דבר אחד

בני פרץ:  אנחנו אלה שיוצרים את האווירה

בני פרץ:  אני אתמול גם לגבי הבדואים, בדיון אני אמרתי, אין בדואים, יש היום פלסטינאים

בני פרץ:  אני אז הזהרתי כשהתחילו להביא את הפלסטיניות

בני פרץ:  עם הלידה נותנים לו תעודת זהות שלנו

בני פרץ:  זה מה שקיבלנו

בני פרץ:  אני אחד שהזהיר שנים

בני פרץ:  עוד מוואדי ערה התחלתי להזהיר כשהתחלתי לראות איך זה מתנהל

בני פרץ:  "שומר חומות" לא

בני פרץ:  אני אמרתי, אנחנו עם כבוש, תיזהרו, הם מתכננים עלינו

בני פרץ:  כל פעם הם בודקים אותנו על התגובות שלנו

בני פרץ:  מדברים על הערבי

בני פרץ:  אין ערבי היום שפעם היה לו כבוד

בני פרץ:  אבא אומר משהו, הוא מוריד את הראש

בני פרץ:  היום הם חיים, הנוער והכול בשטח, ברחוב

וליד אל-הואשלה: אז אני בא מהמגזר הבדואי ואני אומר לך שאתה לא צודק

בני פרץ: אני חי עם הערבים יותר ממך ואני מכיר את הקוראן יותר ממך

צביקה פוגל: חבר הכנסת ואליד, אני מבטיח שאני אתן לך את זכות הדיבור

בני פרץ: תפילה אנחנו לא מונעים

בני פרץ:  מקום קדוש, יש כאלה שאין להם

בני פרץ:  מה שאתם רואים בשטח, אלה, אי להם כבוד

בני פרץ:  אלה מפרים

בני פרץ:  ראית מה עשו בפעם האחרונה בתוך אל אקצה, כדורגל, נעליים

בני פרץ:  זה מקום קדוש? לא

בני פרץ:  יש סוג מסוים של נוער שאתם צריכים לשנות את הפאזה שלכם ולהבין, אם לא נפעל, אנחנו עם כבוש בארצו

בני פרץ:  אני הזהרתי

בני פרץ:  לך לפייסבוק שלי

בני פרץ:  שנים אני כותב את זה ואני אומר מה מתכננים, ואני לא רוצה לפתוח את זה עוד פעם פה ולתת דוגמאות

בני פרץ:  שנים אני פה

בני פרץ:  גם הרמטכ"ל פה

בני פרץ:  אמרתי לו, אדוני, אתה לא יכול להגיד, הצבא לא יתערב

בני פרץ:  אנחנו צריכים להיכנס, לנקות את כל השטח

בני פרץ:  תראה מה קרה בשועפט

בני פרץ:  אני אתן לך דוגמה

צביקה פוגל: בני פרץ, נגמר לך הזמן

צביקה פוגל:  אל תכריח אותי להוציא אותך

בני פרץ: בבקשה תן לי רק להגיד

בני פרץ:  בשועפט ראית בן אדם פתח את המכולת, שרפו לו אותה

בני פרץ:  זה בן אדם שרוצה לחיות, רוצה לעבוד

בני פרץ:  אנחנו לא מטפלים בקטנות

צביקה פוגל: בני, נתתי לך דקה

צביקה פוגל:  אל תתפרץ מעבר לזה

בני פרץ: אני נותן לך את הדוגמה מה קורה

צביקה פוגל: אני לא צריך דוגמאות

צביקה פוגל:  האזהרות שלך והניסיון שלך נלקחו בחשבון

צביקה פוגל:  לא צריך פה להדליק עכשיו את האש

בני פרץ: אני לא מדליק

צביקה פוגל: אתה מדליק ועכשיו תודה

צביקה פוגל:  מוריס הירש, בבקשה, דקה

מוריס הירש: תודה רבה אדוני

מוריס הירש:  שתי הערות

מוריס הירש:  אנחנו מברכים כמובן על הדיון החשוב, אבל הוא רק חצי מהכוס המלאה

מוריס הירש:  הצד השני והצד שמסית במיוחד זה הצד הפלסטיני

מוריס הירש:  הרשות הפלסטינית שמשתמשת בחודש הרמדאן כל שנה ושנה להסית

מוריס הירש:  כמה ציטוטים משנה שעברה: "אל אקצה בסכנה", "היהודים מטמאים את אל אקצה"

מוריס הירש:  דרשן אחד באל בירה: "תרומם אותנו בחיסול היהודים המרושעים"

מוריס הירש:  אלה שלוש אמירות קצרות שנקלטו רק בשנה שעברה בדגש על התססת השטח לחודש הרמדאן

מוריס הירש:      בזמנו, ב-2015–2016 הייתי פרקליט איו"ש

מוריס הירש:  לצד הצוות של השר לביטחון לאומי לענייני הסתה חייב לפעול צוות של הצבא, של פרקליטת איו"ש שיפעל לעצור ולהעמיד לדין את האנשים האלה, כי הם אלה שבאמת מצליחים להשפיע באופן נרחב מאוד על דעת הקהל, אמירות שנשמעות בכל המסגדים

מוריס הירש:       הצד השני וההערה הנוספת, גם את זה חוויתי לצערי יותר מידי על בשרי, הנושא של שביתות הרעב בשב"ס

מוריס הירש:  ב-2014–2015 הוועדה הזאת עסקה באופן נרחב ביותר לתיקון של פקודת בתי הסוהר כדי לאפשר התמודדות אמיתית עם שביתות הרעב

מוריס הירש:  גם אחרי שבג"ץ אישר את המתווה ואת החוקתיות של המתווה, לצערי הרב, למיטב זכרוני וידיעתי המתווה לא יושם אף פעם

מוריס הירש:  אנחנו צריכים להגיע למצב שמחבל ששובת רעב מבין שיש שוט לצידו ולא כפי שאנחנו רואים כל פעם במיוחד עם שביתות הרעב האחרונות, שמגיעים לאותה נקודה של כניעה של מדינת ישראל במקום להפעיל כלי שנלחמנו עליו בוועדה הזאת

מוריס הירש:  הוועדה הזאת העבירה באמת ברוב אומץ ובית משפט עליון אישר

מוריס הירש:  אין שום סיבה בעולם שזה לא יופעל כדי להתמודד עם הדברים האלה

מוריס הירש:  אתמול שמעתם גם סקירות נרחבות על איך מתכוונים גם בשב"ס וגם במשרד המשפטים להפעיל את הכלי הזה ולגדוע את האירוע הזה כבר מראשיתו

צביקה פוגל: תודה רבה מוריס הירש

צביקה פוגל:  אני מזכיר, רומא לא נבנתה ביום, ודרך אגב, גם לא נהרסה ביום

צביקה פוגל:  אנחנו ניקח את ההערות ואת הזמן ובאמת נפעל לתיקון

צביקה פוגל:      חבר הכנסת ואליד, בבקשה

וליד אל-הואשלה: בוקר טוב לכולם, אני מברך על הדיון הזה

וליד אל-הואשלה:  אדוני היושב-ראש, מכובדי המפכ"ל, אין ספק שאנחנו מברכים על כל דיון שהוא יכול להביא לשקט באזור בכלל וגם במחוז ירושלים

וליד אל-הואשלה:  המטרה של כולנו לייצר שיח מכיל, שיח סובלני על מנת להגיע למצב שלא יהיה בלגאן באזור, לא יהיו התפרעויות, לכן המטרה של כולנו שיהיה שקט באזור

וליד אל-הואשלה:       אני רוצה להגיד למשרד ראש הממשלה

וליד אל-הואשלה:  אני בא מהחברה הבדואית בנגב

וליד אל-הואשלה:  קורה משהו שם ביומיים האחרונים

וליד אל-הואשלה:  יחידות אכיפה מחלקות צווי הריסה בכמויות עצומות

וליד אל-הואשלה:  אני נבחרתי לפני שלושה חודשים

וליד אל-הואשלה:  המטרה שלנו גם לשמור על השקט בחזית של הנגב

וליד אל-הואשלה:  אנחנו לא רוצים עימות, אנחנו רוצים הידברות עם האנשים

וליד אל-הואשלה:  משרדי הממשלה חילקו ב-48 השעות האחרונות, אדוני המפכ"ל, מעל 500 צווי הריסה

וליד אל-הואשלה:  עכשיו הורסים בערערה בנגב אצל משפחת אלרול

יעקב שמאי: המשטרה לא מחלקת צווי הריסה

יעקב שמאי:  המשטרה רק מסייעת לגופי האכיפה לבצע את עבודתם

וליד אל-הואשלה: אתה צודק ואני אמרתי, משרדי הממשלה

וליד אל-הואשלה:  לא אמרתי המשטרה

וליד אל-הואשלה:  חשוב לנו לשמור על שקט גם בנגב

וליד אל-הואשלה:  אני שומע את הצעירים

וליד אל-הואשלה:  לפעמים הורסים לאנשים שלא נשארה להם קורת גג, ולכן המטרה שלנו היא לייצר שיח, לדבר עם האנשים

וליד אל-הואשלה:  אנחנו לא רוצים תסיסה באזור הנגב ולא בקרב הצעירים

וליד אל-הואשלה:  חשוב לכולנו לשמור על שקט גם בירושלים, גם בכל הארץ וגם בנגב במיוחד

וליד אל-הואשלה:  תודה

צביקה פוגל: חבר הכנסת ואליד, תודה רבה

צביקה פוגל:       מכובדיי, נציב כבאות הארצי, נציבת שירות בתי הסוהר והמפכ"ל, אם יש לכם משהו נוסף, אני אשמח לשמוע

יעקב שמאי: אני אשמח להגיד מילה

יעקב שמאי:  טוב, קודם כל אני מודה ליושב-ראש הוועדה על הדיון והצפת הסוגיות

יעקב שמאי:  בניגוד לכל מיני פרסומים שרצים, משטרת ישראל ערוכה לרמדאן בצורה טובה ביחד עם כל הכלים והאמצעים שעומדים לרשותה, בתיאום כמובן עם כל השותפים

יעקב שמאי:  אין ספק שאנחנו לאורך ציר הזמן נמשיך לעשות הערכת מצב, כמו שנגע פה נציג המל"ל, בהתאם להתייחסות של עשרת הימים האחרונים

יעקב שמאי:       אני פה מנצל את ההזדמנות ואת הבמה לפנות לממשלת ישראל להקצות לנו את המשאבים הנדרשים על מנת שמשטרת ישראל תוכל לעמוד באתגרים שניצבים בפנינו ובראש ובראשונה שכר השוטרים, ופה אני מנצל את הבמה הזאת כי אין משטרה אחרת, וכמובן אני גם מתייחס לגופי הביטחון, השב"ס וכב"ה

יעקב שמאי:      אני רוצה לנצל את ההזדמנות ולאחל לכל הדתות, ליהודים, למוסלמים, לנוצרים שיזכו לחגוג ולקים את פולחן החג בבטחה ובכבוד הדדי בין כולם

יעקב שמאי:  תודה רבה

צביקה פוגל: בבקשה, הנציבה

קטי פרי: אדוני היושב-ראש, מכובדיי כולם, ראשית, אני מודה גם כן על קיום הדיון החשוב הזה וגם על קיום הדיון אתמול במסגרת החסויה

קטי פרי:  אני רוצה להדגיש ולהגיד שהאתגרים פה הם באמת גדולים ורחבים

קטי פרי:  אני רוצה להדגיש את השת"פ הבין-ארגוני שהוא חזק וטוב

קטי פרי:  אנחנו נמשיך לפעול כדי להיות במוכנות טובה יותר ובמוכנות מלאה לקראת אירועים כאלה ואחרים

קטי פרי:      הסוגיה של שביתת הרעב, כאמור, אנחנו נערכים אליה יחד עם גופי הביטחון ויחד עם גופי הבריאות, משרד הבריאות וגופים נוספים, מד"א וכל הגופים שנרתמים אלינו כדי להתמודד עם שביתת רעב ככל שתחל

קטי פרי:       גם אני רוצה לאחל שנוכל כולנו, כל העדות, כל העמים לחגוג בצורה טובה ושקטה

צביקה פוגל: אייל, נציב הכבאות

אייל כספי: אני מצטרף לחבריי

אייל כספי:  אנחנו בשיתוף פעולה מלא

אייל כספי:  אני רוצה להאמין שהתקופה הקרובה תהיה באמת חגיגה לכל הדתות

אייל כספי:  אנחנו ערוכים, מוכנים ונעשה את הכול כדי שזה יתאפשר לכולנו

צביקה פוגל: מכובדיי, תודה רבה על הדיון הזה

צביקה פוגל:  כמה מילים לסיכום

צביקה פוגל:  הרמדאן יקרה גם בשנה הבאה וגם בשנים הבאות

צביקה פוגל:  ההשפעה שיש לדיון הזה ולכל הפעולות שאנחנו עושים במקביל, גם לפני, גם אחרי בוודאי בעת הזו, תהיה לה משמעות רבה על כל מה שיקרה פה בשנים הקרובות

צביקה פוגל:  שלא יהיה לכם שום ספק, כל פעם שאנחנו מצליחים לטפל באירועים בצורה מסוימת ולתת לתושבים, גם לאלה שמתפרעים וגם אלה שהם מתנהגים כראוי את התחושה שאנחנו נמצאים שם, זה משפיע על הפעולות הבאות

צביקה פוגל:       אני חייב לומר לכם ראשי הארגונים, הרגעתם אותי

צביקה פוגל:  אני חייב לומר לכם בהמשך לדיון של אתמול, אני הרבה יותר רגוע כי אני רואה את העובדה המאוד פשוטה: הלקחים הופקו גם אם לא כולם בשלמותם וגם אם לא שילמנו, במרכאות או שלא במרכאות את כל מה שצריך כדי שנהיה מוכנים כמו שאנחנו כולנו רוצים

צביקה פוגל:  אני מאוד רגוע מכיוון שכולנו מבינים שאין לנו את הפריבילגיה להיות מופתעים עוד פעם, ואת ההלם שחטפנו ב"שומר חומות" אנחנו לא נחווה פעם נוספת וזה מאוד חשוב

צביקה פוגל:       אני יודע עד כמה השר לביטחון לאומי משקיע זמן ומאמץ בזה, והוא יודע עד כמה אני גם הולך לבקר את פעולותיו כדי לראות שהעסק הזה באמת קורה

צביקה פוגל:  אנחנו משקיעים מאמץ משותף ואנחנו נעשה את זה עוד יותר בימים הקרובים, לכל הנושא של תגבור כוח אדם למקומות שצריך, ותוספת תקציב, בעיקר תגמול למערכים

צביקה פוגל:  האנשים שנמצאים פה שאתם מייצגים אותם חייבים להיות מתוגמלים

צביקה פוגל:  אני אומר לכם את זה כאחד שגדל במערכת קצת שונה

צביקה פוגל:  אני יודע עד כמה זה היה חשוב שם, עד כמה השקיעו בזה שם ואני חושב שנכון לעשות את זה גם במערכים האחרים

צביקה פוגל:      ההיערכות והמניעה שמתבצעת בימים האלה ומתקדמת בחלק מן הדברים החשובים גם בהסתה ובתודעה מאוד חשובים

צביקה פוגל:  אני חושב שהמאמץ שאתם משקיעים בתחום הזה הוא מאוד חשוב ותמשיכו בזה כי יש לזה בסופו של דבר הרבה מאוד אלמנטים

צביקה פוגל:  שיתוף הפעולה ביניכם בהחלט ראוי להערכה

צביקה פוגל:       אנחנו ממליצים לכם כמי שעקבו אחרי האירועים לאורך השנים האחרונות ולאור מה שאתם מספרים לנו כרגע, להשקיע מאמץ בכל הנושא של עתודות וגמישות

צביקה פוגל:  הם ינסו להפתיע אותנו

צביקה פוגל:  אני מקווה שלא יהיה כלום

צביקה פוגל:  אני מקווה שבסוף באמת נשב פה בעוד חודשיים ונסכם חודשיים של שקט נהדר וחגיגה שלמה ליהודים, לנוצרים ולמוסלמים וזה יהיה נהדר, אבל אני תמיד יוצא מתוך הנחה הרבה יותר קיצונית שזה לא יצליח לנו, ולכן אני אומר לכם, בואו נראה איך אנחנו באמת בכל הנושא של עתודות וגמישות, כולל אפשרות כליאה נוספות

צביקה פוגל:  אולי יהיו מעל 500, אולי יהיו מעל 800, אני לא יודע

צביקה פוגל:  אני מקווה שאני לא איש בשורות רעות, הנציבה, אבל צריך לקחת את הדברים האלה בחשבון

צביקה פוגל:       תרשו לי להיות מוטרד עדיין בנושא הערים המעורבות

צביקה פוגל:  מתוך מה ששמעתי גם אתמול וגם ברמיזה היום, יש ערים מעורבות נוספות שבפעם הקודמת לא היו ויכול להיות שיכנסו הפעם למשחק, במרכאות ושלא במרכאות

צביקה פוגל:  קחו את זה בחשבון

צביקה פוגל:  אני גדלתי בעיר כזאת, קוראים לה באר שבע

צביקה פוגל:  לא קוראים לה עיר מעורבת אבל אני אומר לכם שכמות האוכלוסייה שנוספה שם בשנים האחרונות, שאיננה יהודית, היא רבה מאוד

צביקה פוגל:  אני שומע את זה גם ממנהיגי העיר וחשוב לקחת את זה רק בתור דוגמה ולא יותר מזה

צביקה פוגל:       אני גם מבקש לקחת בחשבון את הנגב עם האוכלוסייה הבדואית

צביקה פוגל:  דיברו על זה פה

צביקה פוגל:  אני מקווה מאוד שהם יבינו שכדאי לנצל את הזמן כדי לפרוח ולשגשג ולא כדי לעשות דברים אחרים, לא על הכבישים ולא בכל אפשרות אחרת

צביקה פוגל:  אני ממליץ למי שיכול, למי שיודע לעשות את זה, להשתמש במתנדבים

צביקה פוגל:  גם פה ברשותכם אני מכניס את הניסיון האישי שלי

צביקה פוגל:  אני ב-13 השנים האחרונות פקוד של האיש הנהדר הזה

צביקה פוגל:  בניגוד לכל מה שאתם שומעים וחושבים, אנחנו חברים מאוד טובים ואני מאוד אוהב אותו ומאוד מפרגן לו ואני לא מתכוון לפטר פה אף אחד, אז בואו נרגיע את העניין הזה גם

צביקה פוגל:      זה צריך להיות ברור, תנצלו מתנדבים במקומות שאפשר

צביקה פוגל:  מתנדבים יודעים לתת אלמנט

צביקה פוגל:  אני יודע שיש את זה עכשיו באיזשהו ארגון של ערי ישראל

צביקה פוגל:  זה עובד בלוד

צביקה פוגל:  לא נתתי לך לדבר אבל הזכרתי אותך

צביקה פוגל:  תרשום לעצמך "וי"

צביקה פוגל:       ברור לי לחלוטין שאנחנו גם צריכים להיכנס לתחום של החקיקה

צביקה פוגל:  אלה דברים שעלו אתמול

צביקה פוגל:  אנחנו נשלים אותם בתקופה הקרובה

צביקה פוגל:  כמו שכבר אמרתי, רומא לא נבנתה ביום ולא נהרסה ביום

צביקה פוגל:  אנחנו בתהליך עבודה

צביקה פוגל:  אני מודה לכולם על שיתוף הפעולה, על נוכחותכם פה

צביקה פוגל:  תודה רבה למנהלת הוועדה, ליועצת המשפטית שלי

צביקה פוגל:      חברים, שיהיו לנו חודשיים של חג שמח

צביקה פוגל:  תודה רבה